ועדת הכנסת, כנסת 18, פרוטוקול מספר 55, 2009-12-15 10:30

יריב לוין: אני פותח את הישיבה.

יריב לוין: אני שמח להתחיל במהלך - שנוכח הנוכחות אולי אפילו ילך יותר מהר ממה שקיווינו - של ביצוע מעבר על כל התקנון, ובאמת ניסיון לתקן אותו פרק פרק.

יריב לוין: כפי שאמרתי בפעמים הקודמות, המטרה היא להתבסס על ההצעות שגובשו בשעתו בפעם האחרונה בוועדת משנה בראשותו של חבר הכנסת לשעבר רשף חן בכנסת השש-עשרה, ולנסות להתקדם בצורה מעט שונה ממה שהיה בעבר במובן הזה שאנחנו נשתדל לסיים כל אגד של סעיפים – שמונה סעיפים, עשרה סעיפים, פרק, או חלק מפרק – ולהביא אותו לאישור במליאה, ולהתקדם במקביל הלאה לפרק הזה.

יריב לוין: בצורה הזאת אולי באמת נצליח לייצר שינוי, ולא כפי שניסו לעשות בעבר, לגמור את כל התקנון כיחידה אחת, ואז המציאות היתה שתמיד הכנסת התפזרה לפני שהמהלך הזה הסתיים.

יריב לוין: החלק הראשון שמונח בפניכם שאנחנו רוצים לתקן, הוא סעיפים 1 עד 8, הפרק הראשון בחלק א' שעוסק ביושב-ראש ובסגני היושב-ראש, עם איזושהי תוספת שנוגעת לפרסום ברשומות שאנחנו רוצים להוסיף אותה בסוף.

יריב לוין: למעשה, העבודה שנמצאת בפניכם, כפי שייעשה גם להבא, הוכנה על-ידי צוות שמובל על-ידי איל וארבל.

יריב לוין: אני קיבלתי את זה, היו לי מספר הערות וחלקן הוטמעו כאן בתוך העניין.

יריב לוין: המטרה היא באמת לעבור, לתקן ולהעיר כל הערה כדי לנסות להגיע לנוסח שיהיה באמת מוסכם על כולם.

יריב לוין: ארבל, את תציגי את הנושא, בבקשה.

ארבל אסטרחן: אני אתחיל במשהו כללי.

ארבל אסטרחן: כמו שאמר היושב-ראש, מדובר פה בהצעה לניסוח חדש של סעיפי התקנון.

ארבל אסטרחן: זו עבודה שמבוססת על ועדת משנה שהיתה בכנסת השש-עשרה בראשות רשף חן שהיא בעצמה נעזרה בוועדת משנה של ועדת הכנסת שהיתה בכנסת השלוש-עשרה בראשות יצחק לוי, כאשר הרעיון היה גם כאשר יש צורך להכניס שינויים משמעותיים, אבל גם לעשות איזושהי האחדה בניסוח ובמינוחים, ולשלב בנוסח כוכביות מה שאנחנו קוראים, כל מיני דברים של נוהג ונוהל שהתבססו במשך השנים, ויש מקום להכניס אותם לתוך הטקסט של התקנון עצמו.

ארבל אסטרחן: רציתי לציין שני דברים.

ארבל אסטרחן: קודם כל, צריך לזכור כשעוברים על סעיפי התקנון, שהתקנון הוא רק חלק ממארג נורמטיבי שכולל את חוק-יסוד: הכנסת, ואת חוק הכנסת.

ארבל אסטרחן: לכן, לפעמים יש פה בתקנון רק השלמות, ולא הסדרה שלמה, כי תמיד זה כך, אנחנו קוראים את החוק ביחד עם חקיקת המשנה.

ארבל אסטרחן: הרעיון הוא שככל האפשר לא יהיו חזרות, אלא כל הוראה תקבע את הדברים שצריכים להיות בה – מה שבחקיקה ראשית, מה שבחקיקת משנה.

ארבל אסטרחן: בנוסף, הנוסח פה כולל צבעים.

ארבל אסטרחן: כך עבדנו בכנסת השש-עשרה.

ארבל אסטרחן: חשבנו שיהיה נוח יותר לראות את זה, והחלטנו להשאיר את זה גם עכשיו, כאשר דברים שהם חדשים, מסומנים בצבע.

ארבל אסטרחן: דברים מהותיים יותר עשינו בצבע ירוק, דברים מהותיים פחות בצבע סגול.

ארבל אסטרחן: נראה אם זה יהיה נוח להמשך העבודה.

זאב אלקין: ארבל, אם כתוצאה מהדיון יתברר שיש דברים שצריך לתקן אותם בחקיקה ראשית במסגרת הדיון, המנגנון הוא ועדת הכנסת.

ארבל אסטרחן: היא יכולה ליזום.

זאב אלקין: היא יכולה ליזום לקראה ראשונה בתחום הזה.

ארבל אסטרחן: נצטרך לשים את זה על סדר היום.

ארבל אסטרחן: בוודאי, כן - כל עניינים של כנסת ועבודת הכנסת, הוועדה יכולה ליזום אותם לקריאה ראשונה.

ארבל אסטרחן: אגב, יש אחד הדברים שכבר היום אני אגיד שאני חושבת שצריך.

זאב אלקין: גם לי יש.

ארבל אסטרחן: אין לנו היום בתקנון הכנסת סעיף הגדרות, אלא ההגדרות מפוזרות בכל הסעיפים, ומוצע להוסיף סעיף ראשון בתקנון – סעיף של הגדרות.

ארבל אסטרחן: חלק מההגדרות קיימות כבר היום, וחלק זה דברים חדשים.

ארבל אסטרחן: אני אעבור על זה מהר, אתם רואים את זה לפניכם.

ארבל אסטרחן: יש פה הרבה הפנייה לחוקים בשביל שאחר כך בהמשך התקנון אפשר יהיה להשתמש בקיצור שלהם.

זאב אלקין: למה יש הגדרה של סיעות אופוזיציה, ואין הגדרה של סיעות קואליציה?

זאב אלקין: האם זה בגלל שאין צורך?

ארבל אסטרחן: לא, אין בזה שימוש.

ארבל אסטרחן: וגם בחקיקה יש היום הגדרה של סיעות אופוזיציה כי זה הפנייה.

ארבל אסטרחן: זה מופיע בסעיף 11 לחוק הכנסת שזה הפרק של ראש אופוזיציה.

זאב אלקין: זאת אומרת, שאם כן יוסדר העניין של קואליציה, זה יחייב.

ארבל אסטרחן: נכון.

ארבל אסטרחן: לפעמם אומרים בלשון שלילה: סיעות שאינן סיעות אופוזיציה.

ארבל אסטרחן: אבל, כרגע אין לזה שימוש בהמשך.

ארבל אסטרחן: הוכנסו פה רק דברים שחשבנו שיש שימוש.

ארבל אסטרחן: אם אחר כך יהיה סעיף שיגדיר את סעיף הקואליציה פשוט נוסיף בסעיף ההגדרות.

ארבל אסטרחן: אם כן, יש לנו הפניה לחוקים: חוק הבחירות, חוק החסינות, חוק יסודות התקציב, חוק הכנסת, חוק מימון המפלגות, חוק הממשלה, חוק משכן הכנסת.

ארבל אסטרחן: אחר כך יש הגדרות של כנס חורף, כנס קיץ, מושב, מושב של כנסת, שבעצם נמצאות כבר היום בסעיף 34 לתקנון.

ארבל אסטרחן: פעם ראשונה נכנסת פה הגדרה של נשיאות הכנסת.

ארבל אסטרחן: עד היום השתמשו בתקנון במונח של יו"ר הכנסת והסגנים.

ארבל אסטרחן: לגבי סיעות אופוזיציה, יש כאמור הגדרה שמופיעה בפרק ראש האופוזיציה בחוק הכנסת, ופגרה.

ארבל אסטרחן: זה פשוט מסודר לפי א'-ב'.

ארבל אסטרחן: כאמור זהו סעיף חדש.

ארבל אסטרחן: אחר כך אנחנו עוברים שעניינו יושב-ראש הכנסת והסגנים ליושב-ראש.

ארבל אסטרחן: אני הנחתי גם לפניכם על השולחן את ההוראות שקיימות היום בחוק הכנסת ובחוק-יסוד: הכנסת, כי זה ממש סעיפים שמשלימים הוראות שקיימות בחקיקה ראשית.

ארבל אסטרחן: כי חוק-יסוד: הכנסת, כמו שאתם יכולים לראות בסעיף 20, אומר ש"הכנסת תבחר מבין חבריה יושב-ראש וסגנים ליושב-ראש".

ארבל אסטרחן: מה שמוצע לקבוע בתקנון זה כך – מה שמופיע אצלכם בסעיף 2 בעמוד 2: "הכנסת תבחר, בבחירות גלויות את יושב-ראש הכנסת, ואת הסגנים ליושב-ראש הכנסת, בהתאם להוראות סעיף 20 לחוק-יסוד: הכנסת.

ארבל אסטרחן: הסגנים ייבחרו בכפוף לאמור בסעיף 10 לחוק הכנסת".

ארבל אסטרחן: סעיף 10 לחוק הכנסת זה הסעיף שקובע את מספר הסגנים שכזכור בכנסת הזאת עשו הוראת שעה שהגדילה את המספר.

ארבל אסטרחן: אבל, ככלל, הוא קובע שמספר הסגנים לא יעלה על שבעה.

ארבל אסטרחן: היום זה תשעה.

ארבל אסטרחן: זה סעיף 10 לחוק הכנסת שלא נמצא פה.

ארבל אסטרחן: אם כן, "הסגנים ייבחרו בכפוף לאמור בסעיף 10 לחוק הכנסת", שזה כאמור הגבלת המספר, "בהמלצת ועדת הכנסת".

ארבל אסטרחן: פה אני רוצה להוסיף משהו שלא כתבתי בנוסח: וכל עוד לא הוקמה בהמלצת הוועדה המסדרת.

יריב לוין: כן, כן.

ארבל אסטרחן: אני פשוט שמתי לב לזה אחרי שכבר כתבתי את זה.

ארבל אסטרחן: וכאן יש איזושהי תוספת שהציע יו"ר הוועדה: בהתחשב בהרכב הסיעתי של הכנסת, ובגודל הסיעות, ובהצבעה אחת.

אברהם מיכאלי: למה ההדגשה של בהצבעה אחת?

ארבל אסטרחן: כי זה לא קיים היום.

ארבל אסטרחן: היום זה לא נכתב.

יריב לוין: הניסוח הסופי יהיה כמובן בכתיב רגיל הכול.

ארבל אסטרחן: כן, כן.

ארבל אסטרחן: האם אתה רוצה להסביר?

יריב לוין: כן.

יריב לוין: אני אסביר מה ההיגיון.

יריב לוין: אל"ף, יש הרבה מאוד דברים שהפכו לנוהג, והם אינם בעצם בתקנון.

יריב לוין: המטרה היתה שאם כבר עושים, אז להכניס אותם ולכתוב אותם ברחל בתך הקטנה כדי שיהיו מעוגנים בצורה מסודרת.

יריב לוין: מעבר לכלל העקרוני שבוחרים את היושב-ראש והסגנים כפי שכתוב כמובן בחוק, מה שאנחנו עושים בפרקטיקה הוא שאנחנו בוחרים את הסגנים בהתחשב בהרכב הסיעתי.

יריב לוין: כמובן שאנחנו נותנים גם משקל לגודל הסיעות.

יריב לוין: כלומר, סיעות גדולות יש להן לפעמים שני נציגים בנשיאות, וכן הלאה.

יריב לוין: ההצבעה נעשית אן-בלוק כהצבעה אחת.

יריב לוין: כלומר, ועדת הכנסת הלוא מציעה את רשימת הסגנים, ואז מאשרים את כולם בהצבעה אחת.

זאב אלקין: אבל, לפעמים זה בא באיחורים.

יריב לוין: לא, באיחורים אין בעיה.

יריב לוין: האם אתה שואל, האם זה לא מגביל אותך אחר כך לבצע תוספת?

זאב אלקין: כן.

אברהם מיכאלי: לכן, שאלתי למה בהצבעה אחת?

זאב אלקין: אני אפילו אזכיר שבכנסת הזאת היה מצב שהתלבטנו, ומכל מיני סיבות החלטנו כן לעשות את זה ביחד.

זאב אלקין: אבל, היתה בהחלט אפשרות, וזה היה מאוד מאוד קרוב לביצוע, שבגלל שינוי המספר, למשל, שדרש שינוי חקיקה שקודם יבחרו שבעה, ואחר כך יוסיפו עוד שניים.

זאב אלקין: בסוף בגלל שהתעכב השבע, והחקיקה עברה מהר, אז אמרו: זה כבר לחכות יום אחד, בואו נחכה.

זאב אלקין: אבל, אם המועמדים של הסיעות לשבע היה מתמלא מהר, זה היה קורה בהפרשי זמן.

זאב אלקין: לפעמים, סיעה מסוימת לא מסוגלת לאייש תפקיד – גם זה קורה.

זאב אלקין: לכן, אני לא יודע עד כמה נכון בתקנון להגביל את זה להצבעה אחת.

אברהם מיכאלי: גם בקדנציה הקודמת היה עיכוב עד שמינו בסוף תוספת.

זאב אלקין: זה יכול להיות עניין גם פנים סיעתי.

זאב אלקין: יש מחלוקת בסיעה מי יתפוס תפקיד, ואז לעכב את כל התהליך של המינויים עד שסיעה אחת תברר עניינים בתוכה, זה לפעמים לוקח זמן.

ארבל אסטרחן: אני חושבת שהכוונה של היו"ר לא היתה לעכב, אלא שאם מביאים כמה באותו יום אז יצביעו עליהם ביחד.

איל ינון: יש טענה אחרת אולי ש- -

יריב לוין: - - שההצבעה היא לא אישית.

איל ינון: בדיוק.

איל ינון: כשאתה עושה הצבעות כאלה אן-בלוק אז אתה מונע מחברי הכנסת את היכולת לעשות הפרדות.

איל ינון: נניח שהם תומכים במועמד X לסגן יושב-ראש, אבל לא תומכים במועמד Y, ואז אתה לא מאפשר להם את הזכות הזאת להביע את עמדתם האמיתית, המלאה, ביחס לבחירת הסגנים.

זאב אלקין: אבל, הנוהג הוא להצביע על רשימה כשזה רשימה.

זאב אלקין: לא הצבענו על כל אחד בנפרד.

יריב לוין: נכון, ואגב יש בזה היגיון.

יריב לוין: כי הלוא הרעיון באמת שזה ישקף איזשהו הרכב רחב.

יריב לוין: כי הרי ברור שאם אני אצטרך להצביע שמית, אני לא בטוח שאני אצביע לאחמד טיבי.

יריב לוין: לא נצא מהעניין הזה כשזה יתחיל.

ארבל אסטרחן: בכינון הממשלה מקובל שמצביעים בהצבעה אחת.

ארבל אסטרחן: אבל, כשמוסיפים שרים למשל, ניתנה בזמנו חוות דעת של היועצת המשפטית לכנסת שאם יש דרישה להצביע בנפרד, אז היו"ר צריך להתחשב בדרישה הזאת ולאפשר.

יריב לוין: אז אולי אנחנו נכתוב שזה יהיה בהצבעה אחת, אלא אם קבעה ועדת הכנסת אחרת.

יריב לוין: זאת אומרת, נקבע את זה ככלל, ונשאיר פה איזשהו - - -

איל ינון: ארבל, איך זה נעשה עד היום כשהיו מביאים סגנים - - -

יריב לוין: הכלל צריך להיות שמצביעים בהצבעה אחת, זה הכלל.

יריב לוין: הכלל לא יכול להיות שיתחילו להצביע אחד אחד, זה גם לא טוב.

ארבל אסטרחן: אני חושבת שזה היה בהצבעה אחת.

איל ינון: היה בהצבעה אחת בעבר?

איל ינון: אם זה כך היה גם בעבר אז זה לא שלא היה.

זאב אלקין: אני מסכים שכשכל המועמדים באים באותו יום אז זה צריך להיות בהצבעה אחת.

זאב אלקין: מצד שני, לפעמים לא כל ה- - -

ארבל אסטרחן: לא, אז אולי נגיד: ואם התקיימה באותו יום הצבעה על מספר מועמדים - - -

זאב אלקין: הצבעה אחת על כל המועמדים שצריכים להיות מאושרים באותו מועד – משהו כזה.

זאב אלקין: ואז זה יאפשר את הפיצול של ה- - -

יריב לוין: בסדר, אין בעיות.

יריב לוין: אבל, הכלל צריך להיות שההצבעה היא לא אישית, אלא מצביעים על איזושהי רשימה מוסכמת.

ארבל אסטרחן: ואם אחר כך מביאים אחד או שניים בנפרד, אין בעיה להביא בנפרד.

יריב לוין: אני חושב שפה זה חשוב, כי אז תקבל תוצאה מעוותת לגמרי בסוף בהרכב.

זאב אלקין: אנחנו כבר נכנסנו לעומק העניין של הסגנים.

זאב אלקין: היות ואני גם אצטרך לצאת באמצע, אם כבר אנחנו מדברים על הסגנים, אני ארצה להעלות סוגיה שהיא כבדה לתקנון.

זאב אלקין: היא יותר קשורה לחקיקה, אבל היא נובעת מדברי הימים של הכנסת, וממה שאפילו נדמה לי שקרה פה בכנסת הקודמת.

זאב אלקין: זוהי הסוגיה של רוטציות בתפקידי סגנים.

זאב אלקין: כי היום בשונה מראשי הוועדות, סגני יו"ר הכנסת הם כמו יו"ר הכנסת.

זאב אלקין: הם מוחלפים רק בתהליך מאוד מאוד ייחודי.

ארבל אסטרחן: אם הם מתפטרים, או הדחה - - -

זאב אלקין: לא, אם הם לא מתפטרים.

ארבל אסטרחן: אז העברה מכהונה מאוד קשה.

זאב אלקין: זה אפשרי, אבל קשה.

זאב אלקין: אני מכיר מספר דוגמאות ומספר סיפורים במיוחד כשהוסיפו תפקיד של סגן לסיעות הקטנות.

זאב אלקין: זה קרה גם בקואליציה וגם באופוזיציה.

זאב אלקין: מבחינה זו אין פה שום משמעות קואליציונית או אופוזיציונית.

זאב אלקין: או אפילו מחלוקת בתוך סיעות.

זאב אלקין: היתה רוטציה פנים סיעתית, כאשר בסופו של דבר אדם שנתמנה סירב להתפטר, ואז נוצר כאן פלונטר.

זאב אלקין: נדמה לי שאפילו בכנסת הקודמת זה קרה בתוך סיעות ערביות, אם אני זוכר נכון.

ירדנה מלר הורוביץ: דהאמשה וברכה.

זאב אלקין: זו בעיה.

זאב אלקין: בוועדות יש מנגנון.

זאב אלקין: ועדת הכנסת מתכנסת, מקבלת החלטה, ואז כל הסכמי הרוטציה מכובדים.

זאב אלקין: לגבי יו"ר הכנסת אין צורך בזה, כי בדרך כלל אין רוטציות ביו"ר הכנסת.

זאב אלקין: זה תפקיד אחד לכל ארבע שנים, ובעל סמליות גדולה.

זאב אלקין: סגני יו"ר הכנסת הם כמו ראשי ועדות, כמו תפקידים רבים בכנסת.

זאב אלקין: היעדר המנגנון הזה של חילופין בהמלצה של ועדת הכנסת, ובאישור המליאה, הוא בעיניי מאוד בעייתי כי הוא גורם ללא מעט מצבים שאין פתרון חוקי להם, והסיעות רבות וטוענים שלא קוים הסכם, ואין דרך לאכוף את זה.

זאב אלקין: זאת כאשר כל הסכמי רוטציה, בדרך כלל ועדת הכנסת יודעת לאכוף אותם, ושוב לא משנה קואליציה-אופוזיציה.

זאב אלקין: יש דרכים לאכוף את מה שהוועדה המסדרת מחליטה.

זאב אלקין: היו כבר מצבים שיו"ר ועדה ניסה לסרב להתפטר, ובסופו של דבר זה נפתר.

זאב אלקין: הוא משך את זה קצת לפה, וקצת לשם.

זאב אלקין: אבל, תמיד היה לזה פתרון.

זאב אלקין: פה אין לזה פתרון בחוק.

זאב אלקין: לכן, אני הייתי מציע אם כבר נזקקנו לכל הסוגיה הזאת, לשקול שינוי חקיקה ביוזמת ועדת - - -

יריב לוין: כן, כי זה מחייב לפי מה שאני רואה שינוי חקיקה של 20(ד).

ארבל אסטרחן: כן, אבל אם זה באמת עניין של רוטציה יכול להיות שאפשר לקבוע, ואז בתקנון זה לא ייחשב העברה מכהונה, אלא שכשהכנסת בוחרת סגן, היא רשאית לבחור אותו לתקופה.

זאב אלקין: אבל, לא תמיד התאריכים סגורים מראש.

איל ינון: לא, היא לא אומרת לסגור מראש את התקופה.

איל ינון: אבל, לכתוב שזה שהיא רשאית.

ארבל אסטרחן: אבל, אז צריך לדעת את זה כשהוא נבחר.

זאב אלקין: אני חושב שצריכים להשוות את סגני יו"ר הכנסת לראשי ועדות.

זאב אלקין: חוץ מזה שזה דורש אישור כל המליאה, בשונה מראשי ועדות.

איל ינון: אנחנו דיברנו על זה בצוות המקצועי.

איל ינון: אתה צודק שהיות וכתבנו שזה בהתחשב בהרכב הסיעתי ובגודל הסיעות, היות ובמהלך קדנציה יכולים להתרחש שינויים גם בהרכב הסיעתי וגם בגודל הסיעות - - -

זאב אלקין: גם חלוקות אופוזיציה-קואליציה משתנות לפעמים.

איל ינון: נכון, ואנשים שמייצגים היום סיעה מסוימת פתאום יכולים למצוא את עצמם במהלכה של הכנסת מייצגים סיעה אחרת.

איל ינון: שוחחנו על כך עם יושב-ראש הכנסת, והוא היה בדעה שלא לפגוע במצב הקיים.

איל ינון: לכן, אני רק מבקש שאם העניין עולה, אז אולי חבר הכנסת אלקין וחבר הכנסת יריב לוין יחליפו דברים עם יושב-ראש הכנסת בעניין הזה כי היה לו חשוב לא לפגוע, כי אני במפורש העלאתי בפניו את הסוגיה הזאת.

ארבל אסטרחן: זה נכון שאפשר להפריד בין היו"ר לבין הסגנים.

ארבל אסטרחן: זה מחייב תיקון חקיקה אם אתה לא רוצה שמלכתחילה --- לכמה זמן.

זאב אלקין: אגב, לא חוק-יסוד, כי חוק-יסוד לא קובע את התהליכים של ההחלפה, חוק רגיל.

ארבל אסטרחן: אבל, חוק-היסוד אומר שאם זה נחשב העברה של הסגן, תראה כתוב בחוק-היסוד שצריך 61.

זאב אלקין: אגב, זה פחות מטריד, למרות שזה שאלה אם צריך רוב רגיל או רוב של - - -

ארבל אסטרחן: אבל, אם זה משהו שהוא בהסכמה, ונצטרך 61 אז - - -

זאב אלקין: בוא נגיד כך, זה מנגנון פחות דרקוני ממה שיש היום, אם זה רק הגבלה של 61.

יריב לוין: אני לא רואה מניעה לקבוע אולי באמת באיזושהי דרך ביניים מבלי להיכנס כרגע לשינוי חוק, לעשות לפחות שבאמת תהיה אפשרות למנות לתקופה.

יריב לוין: ואגב, אז אתה בתוך ההחלטה הראשונית יכול גם להודיע כבר בהתחלה שנבחר X מתאריך X עד Y, ו-Y ממשיך מאותו תאריך עד הסוף, ואז אתה מעגן את הרוטציה כבר בהחלטה על המינוי הראשוני.

זאב אלקין: כן, אבל צודק איל שלפעמים זה משתנה.

זאב אלקין: אבל, זה יפתור חלק מהבעיה.

יריב לוין: אבל, זה יגמיש את המצב הקיים בוודאי.

יריב לוין: אני כשלעצמי אין לי התנגדות גם לעשות מעבר לזה.

יריב לוין: אבל, אז אנחנו צריכים ללכת לשינוי חקיקה פה, ולשינוי חוק-יסוד.

יריב לוין: זה סיפור לא - - -

זאב אלקין: לא, לא בטוח ששינוי חוק-יסוד, זו החלטה.

זאב אלקין: אפשר ללכת בדרך הביניים שאומרת שהרוב 61 דרוש, אבל עדיין יש מנגנון שבהמלצת ועדת הכנסת ובאישור של 61 אפשר להחליף את הסגן – מעין מצב ביניים כזה.

ארבל אסטרחן: נכון, ואז זה רק תיקון חוק.

זאב אלקין: נותן לו שריון מסוים, אבל מאפשר את ההליך.

זאב אלקין: כי נכון להיום ההליך הוא בלתי אפשרי.

ארבל אסטרחן: ואז גם רוטציות, וגם מה שאמר המזכיר אם יש פתאום שינוי בהרכב הסיעתי.

ארבל אסטרחן: היה לנו מצב.

ארבל אסטרחן: היה סגן יו"ר שהכריזו עליו פתאום כפורש, או היו מריבות עם הסיעה שלו.

ארבל אסטרחן: הוא כאילו מייצג את סיעתו בנשיאות.

זאב אלקין: זה גורר הרבה בעיות.

יריב לוין: יש גם עוד אפשרות אחת, אגב.

יריב לוין: יש אפשרות לקבוע במסגרת התקנון שהיה וסגן יושב-ראש פרש מסיעתו, אז הוא ייראה כמי שהתפטר גם מתפקידו כסגן יושב-ראש באותו רגע.

ארבל אסטרחן: לא.

יריב לוין: אבל, זה נראה לי מרחיק לכת.

אברהם מיכאלי: אם תכתוב פה בהערה הזאת שהוסיפו: בהתחשב באותם הסכמים – לתת סטאטוס להסכמים שיש.

זאב אלקין: אני חושב שיריב צודק.

זאב אלקין: צריכים בתקנון מה שאפשר לעגן מבחינת רוטציה כבר להכניס.

זאב אלקין: יחד עם זה, הייתי מציע לכולנו לבוא בדברים עם יו"ר הכנסת, ולחשוב על שינוי חקיקה שיאפשר יותר גמישות בעניין הזה גם לשינויים במהלך הקדנציה.

אברהם מיכאלי: זאב, מה שאתה מבקש - אם תיתן סטאטוס פה לאותם הסכמים שאתה עושה איתם מראש על הרוטציה גם בתפקיד הזה של הסגן.

זאב אלקין: לא, אני לא יכול לתת סטאטוס להסכמים.

זאב אלקין: אבל, אם התקנון יאפשר לי למנות סגן לא לכל התקופה, אלא מראש להגיד פלוני אלמוני לכל התקופה - - -

אברהם מיכאלי: הרי אתה לא עושה את זה בכוח, אתה עושה את זה בהסכמה.

זאב אלקין: בוודאי.

אברהם מיכאלי: בהתחשב בהסכמים גם בין הסיעות.

ארבל אסטרחן: אבל, אם בסוף אין הסכמה אם הוא לא מוכן להתפטר, זה בעצם יפסיק את הכהונה.

אברהם מיכאלי: כן.

אברהם מיכאלי: אבל, ההסכמה היא עם הסיעה, לא איתו – זו בדיוק הנקודה.

זאב אלקין: ברגע שיהיה ניסוח תקנון כמו שהציע יריב, האדם מראש יתמנה לא לכל התקופה, אלא לחלק.

יריב לוין: כן, עד תאריך X, ואני גם אבחר מראש את המחליף שלו.

זאב אלקין: ואז ברגע שהחלק ייגמר, כהונתו תסתיים.

אברהם מיכאלי: חשבתי לתת סטאטוס מסוים לאותה הסכמה.

אברהם מיכאלי: ההסכמה היא עם הסיעה, ואז ועדת הכנסת תתחשב בהסכמה עם הסיעה.

זאב אלקין: זה בעייתי.

זאב אלקין: בכנסת הקודמת בין הערבים היתה בעיה.

זאב אלקין: הרבה פעמים מתעוררות בעיות בגלל שסגן בשונה מיושב-ראש ועדה, אין כמעט דרך להחליף אותו.

איל ינון: תלוי ברצונו.

זאב אלקין: זה תלוי ברצונו.

זבולון אורלב: לוועדה או לסגן יושב-ראש?

זאב אלקין: לסגן יושב-ראש.

זאב אלקין: ראש ועדה, ועדת כנסת ממליצה.

זאב אלקין: הדרך היחידה לעכב את זה זה לא לשים את זה על סדר היום.

זאב אלקין: היו גם פה דברים כאלה.

זאב אלקין: אבל, זה עוד חודש.

זאב אלקין: לא זכור לי תקדים שראש ועדה ברגע שוועדת הכנסת קבעה שהוא צריך להתחלף, הצליח לאורך זמן למנוע את החלפתו.

זאב אלקין: לעומת זאת, על הסגנים כמעט כל קדנציה יש סיפור.

זאב אלקין: גם בתוך הסיעות כשיש כל מיני רוטציות.

זבולון אורלב: מה אתה מציע?

זבולון אורלב: שמראש ימונה לתקופה קצובה?

יריב לוין: תהיה אפשרות, כן.

זאב אלקין: במסגרת תקנון שמראש הוא יוגבל בתקופה.

זאב אלקין: אני הצעתי מהלך יותר מרחיק לכת - לשקול שינוי חקיקה שיפריד בין יו"ר הכנסת לבין הסגנים, כשיו"ר הכנסת הוא מתמנה לכל הקדנציה, וכמעט ולא ניתן להזיז אותו, לעומת סגנים.

זאב אלקין: היום הכנסת עברה גם לסיעות קטנות, ויש סגנים מסיעות קטנות ויש רוטציות.

זאב אלקין: פעם כל זה לא היה.

זאב אלקין: הסכמי הרוטציה גם משתנים בדרך, גם זה קורה.

זאב אלקין: לכן, לגבי סגנים אני המלצתי – צריכים לתאם את זה עם יו"ר הכנסת, אבל במידה וזה יהיה מקובל - ליזום הליך חקיקה מפה, של ועדת הכנסת, שיקבע שסגן אפשר להחליף אותו כמו יו"ר ועדה, בהמלצת ועדת הכנסת, ובאישור המליאה.

זאב אלקין: אופציית ביניים - - -

זבולון אורלב: תלך לתקופה קצובה.

זבולון אורלב: בשביל מה אתה צריך - - -

איל ינון: כי זה נותן לך פתרון לשינויים שנעשים תוך כדי תנועה בכנסת: ההרכבים הסיעתיים, הגודל של הסיעות לפעמים משתנה.

איל ינון: זה נותן לך פתרון להסכמי רוטציה מראש שגם זה פלח שוק חשוב.

איל ינון: אבל, לא נותן פתרון לסוגיה השנייה.

ארבל אסטרחן: אז נוסיף אם כך סעיף שככלל – נראה איך אני אנסח את זה – הם ייבחרו לכל תקופת הכהונה.

ארבל אסטרחן: אבל, ניתן סגן לבחור לתקופה קצרה יותר שתקבע בעת בחירתו בעצם.

זבולון אורלב: ואז צריכים לשנות את המילים: בהצבעה אחת.

זאב אלקין: לא, זה כבר דיברנו.

זאב אלקין: זה שינינו לפני שנכנסת.

זאב אלקין: מדובר על אלה שמתמנים באותו יום אז זה בהצבעה אחת.

יריב לוין: הרעיון הוא שלא מצביעים אישית על כל סגן, אלא מצביעים על - - -

זבולון אורלב: ברגע שמחליפים אתה - - -

יריב לוין: אני אגיד לך מה אתה עושה.

יריב לוין: אתה מביא רשימה, ובתוך הרשימה כתוב ש-X יכהן מיום זה וזה עד יום זה וזה, ויוחלף על-ידי Y מיום זה וזה ועד תום כהונת הכנסת.

זבולון אורלב: את ה-Y אתה כבר לא צריך להביא עוד הפעם להצבעה?

יריב לוין: לא, לא.

יריב לוין: תעשה את זה באותה הזדמנות.

יריב לוין: תגיד ש-X יכהן מיום X.

זבולון אורלב: ואם אתה רוצה בכל זאת לעשות איזשהו שינוי?

זבולון אורלב: ה-Y בגלל קונסטלציה פוליטית נהיה שר פתאום.

יריב לוין: אין בעיה, אז אתה מביא להצבעה.

יריב לוין: אז התפנה מקום.

יריב לוין: הצבעה אחת זה רק בבלוק הראשון.

ארבל אסטרחן: אנחנו נגיד שאם הובאו כמה מועמדים באותו מועד אז זה בהצבעה אחת, צריך לנסח את זה.

ארבל אסטרחן: אם כן, יש לנו פה את התיקונים האלה שדיברנו עליהם.

יריב לוין: התיקון צריך רק לשקף באמת גם את האפשרות לבחור מישהו שממשיך את הדרך.

יריב לוין: אגב, יש פסיקות שאישרו את ההסדרים האלה ברשויות מקומיות שבוחרים סגנים.

יריב לוין: כלומר, הדבר הזה אין איתו בעיה.

ארבל אסטרחן: אני אכין נוסח, אני אביא את זה.

ארבל אסטרחן: אם כן, זה היה לסעיף ל-2(א).

ארבל אסטרחן: סעיף קטן (ב) הוא סעיף חדש שמוצע לקבוע בו כך: "יו"ר הכנסת ייבחר לא יאוחר מהמועד שבו כונסה הכנסת לצורך כינון הממשלה כאמור בסעיף 13 לחוק-יסוד: הממשלה.

ארבל אסטרחן: נקבעה בחירת יו"ר הכנסת לאותו מועד שבו נקבעה ישיבה לצורך כינון הממשלה, ייבחר תחילה יו"ר הכנסת".

אברהם מיכאלי: מה שקרה בקדנציה הזאת, אני חושב.

ארבל אסטרחן: נכון.

ארבל אסטרחן: אני עשיתי בדיקה, ומהכנסת הראשונה בעצם חוץ מפעם אחת, משנת 96 – אבל, אז היתה בחירה ישירה – בכל המקרים יו"ר הכנסת נבחר לפני כינון הממשלה, או באותו מועד.

זאב אלקין: ומה היה ב-96?

ארבל אסטרחן: הפרש של שבוע.

ארבל אסטרחן: זה היה דן תיכון.

ארבל אסטרחן: הממשלה כוננה ב-18 ביוני, והוא נבחר ב-24 ביוני.

אברהם מיכאלי: אז מי השביע את הממשלה?

אברהם מיכאלי: היושב-ראש הזמני?

ארבל אסטרחן: אין ואקום.

ארבל אסטרחן: היו מקרים, למשל בכנסת השבע-עשרה, בכנסת החמש-עשרה, בכנסת השלוש-עשרה, שכינון הממשלה ובחירת יו"ר הכנסת היה באותו מועד.

ארבל אסטרחן: הפעם למשל יו"ר הכנסת נבחר, ולמחרת כוננה הממשלה.

ארבל אסטרחן: אגב, היו הרבה מאוד מקרים.

ארבל אסטרחן: במרבית המקרים יו"ר הכנסת נבחר כבר בישיבתה הראשונה של הכנסת.

ארבל אסטרחן: זה היה כך כנסת ראשונה, שנייה, שלישית, רביעית, חמישית, שישית, שביעית, שמינית.

זבולון אורלב: נדמה לי שהיו הצעות חוק שיושב-ראש הכנסת ייבחר בבחירות חשאיות.

זבולון אורלב: בכל כנסת יש כאלה הצעות, כי הוא בעצם האישיות היחידה שנבחר בהצבעה גלויה.

ארבל אסטרחן: נכון, לכן תראה את המשפט הראשון.

זבולון אורלב: הסגנים זה קבוצה, ראש הממשלה זה קבוצה.

זבולון אורלב: אבל, אדם באופן אישי, פרסונאלי, שנבחר בהצבעה גלויה, זה יושב-ראש הכנסת.

זבולון אורלב: לא מבקר המדינה, לא הנשיא, לא חברי הוועדות למינויים לשופטים ולדיינים.

איל ינון: ההצעה שלך ושל ביילין.

זבולון אורלב: אני מזכיר אותה.

ארבל אסטרחן: זו אגב, הסיבה שרשום פה בתקנון:

ארבל אסטרחן: הכנסת תבחר בבחירות גלויות את יו"ר הכנסת, כי יש לנו סעיף אחר בתקנון שאומר שכשבוחרים אדם לתפקיד, זה ייעשה בבחירות חשאיות.

ארבל אסטרחן: בכל מקרה, האם סעיף קטן (ב) נראה לכם?

זבולון אורלב: למרות שלרובי יש טראומה מבחירות בקלפי בכנסת.

איל ינון: גם יושבת ראש הכנסת הקודמת, וגם היושב-ראש הנוכחי, כשהסוגיה הובאה בפניהם, הם היו בעד גלויות, בחירות גלויות.

אברהם מיכאלי: כולם רוצים גלויה, אף אחד לא רוצה חשאי.

אברהם מיכאלי: הנבחר לא רוצה חשאי, הבוחרים - - -

זבולון אורלב: - - - הערבים הצביעו בעד או נגד - אתה רואה.

זאב אלקין: מה קורה אם לא הצליחו להרכיב ממשלה או שזה מתארך?

זאב אלקין: האם הזמני מכהן?

ארבל אסטרחן: לא, אפשר לבחור יו"ר כנסת.

ארבל אסטרחן: לא יאוחר מהמועד.

זאב אלקין: השאלה, האם לא ניתן לחייב?

זאב אלקין: לא ניתן לחייב.

ארבל אסטרחן: אפשר היה להגיד: ייבחר תוך חודש.

ארבל אסטרחן: אבל, אז זה לא תלוי - - -

יריב לוין: לא, לא.

יריב לוין: לא כדאי גם.

יריב לוין: זה לא נכון גם.

יריב לוין: כי זה חלק מהכול.

ארבל אסטרחן: או,קיי, אז זה סעף קטן (ב).

ארבל אסטרחן: סעיף קטן (ג) זהה לסעיף 2 בתקנון היום: "שר או סגן שר לא יהיה יושב-ראש הכנסת, או סגן ליושב-ראש הכנסת.

ארבל אסטרחן: אגב, בסוגריים מופיעים הסעיפים הקיימים היום.

ארבל אסטרחן: כאן ציינתי שנמחק הסעיף שאומר היום: יו"ר הכנסת והסגנים ייבחרו לכל תקופת כהונתה, ועכשיו אני אוסיף את זה עם התיקון שדיברנו עליו שאפשר לבחור גם לא לכל התקופה.

ארבל אסטרחן: סעיף 2(ד): "נתפנתה משרתו של יו"ר הכנסת, תבחר הכנסת", פה מוצע להוסיף: "בתוך 21 ימים יו"ר חדש.

זאב אלקין: למה פה כן נותנים פרק זמן?

ארבל אסטרחן: אנחנו במהלך כנסת.

ארבל אסטרחן: זאת אומרת, זה שלא ממתינים פה לממשלה או משהו כזה.

ארבל אסטרחן: רצו שלא יישאר ואקום.

ארבל אסטרחן: זו הצעה של הוועדה הקודמת.

ארבל אסטרחן: "... יו"ר חדש, בדרך הקבועה בסעיף קטן (א)", כלומר, בבחירות גלויות, "נתפנתה משרה של סגן ליו"ר רשאית הכנסת לבחור חבר כנסת אחר במקומו בדרך הקבועה בסעיף קטן (א), ואם הושעה סגן ליושב-ראש הכנסת מכהונתו, רשאית הכנסת לבחור חבר כנסת אחר שיכהן במקומו בתקופת ההשעיה, בדרך האמורה.

ארבל אסטרחן: " יש לנו בחוק-היסוד הסדר מה קורה אם יו"ר הכנסת מושעה, ולכן מוצע פה לגבי סגן שאז ניתן לבחור, לא חייבים.

ארבל אסטרחן: ומי שייבחר במקומו ייבחר רק לתקופת ההשעיה.

ארבל אסטרחן: זאת אומרת, אז לא צריך יהיה להעביר אותו וכו' אם תסתיים ההשעיה.

זאב אלקין: מה משמעות: רשאית הכנסת?

זאב אלקין: ואם היא לא רוצה - - -

ארבל אסטרחן: אז יהיה פחות סגנים.

איל ינון: זה לא כמו יושב-ראש שחייבים לבחור.

ארבל אסטרחן: מספר מקסימאלי לסגנים.

זאב אלקין: את המספר אתם ממליצים להשאיר בחקיקה.

ארבל אסטרחן: כן.

איל ינון: אחרת בכלל אתה מבין מה יקרה.

איל ינון: גם כך הוא לא כל כך - - -

זאב אלקין: אני חייב להגיד שאני מרגיש אי נוחות מכך שזו כבר כנסת השנייה, אם לא יותר, - - -

ארבל אסטרחן: בכנסת הקודמת שינו באמצע.

זאב אלקין: בכנסת הקודמת שינו באמצע הקדנציה.

זאב אלקין: כשצריכים להעביר הליך חקיקה מיוחד, השאלה היא אם לא ניתן.

זאב אלקין: שוב, זה ידרוש שינוי חוק.

זאב אלקין: אם לבטל, צודק איל שזה יהיה פה – בכל הכנסת יהיו סגנים.

ארבל אסטרחן: לא, זה תיקון על הגבלת מספר הסגנים.

ארבל אסטרחן: זה לא היה מאז ומעולם.

ארבל אסטרחן: זה תיקון מהכנסת החמש-עשרה.

איל ינון: זה תיקון שכנראה לא סתם הוא הובא.

ירדנה מלר הורוביץ: אותה כנסת שהיו המון סגנים, 11 או אפילו אולי יותר.

זאב אלקין: ולכן, המלצתי היא להשאיר את המספר.

זאב אלקין: אבל, להסמיך אולי במסגרת אותו חוק בהחלטה מיוחדת נניח של ועדת הכנסת ברוב מיוחס שאפשר לבקש, להגדיל אותו עד לשניים – משהו כזה.

זאב אלקין: לבנות מדרג שמצד אחד הגבולות יישארו, מצד שני שלא נריץ פה.

זאב אלקין: זה לא אסתטי כל פעם שמריצים פה יוזמת חקיקה שהיא אד-הוק לפתרון הבעיה.

זאב אלקין: זה בא בהסכמה, זה פותר לכולם וזה עובר.

זאב אלקין: אבל, עדיין בשביל מה?

ארבל אסטרחן: תעשה אותו הדבר עם מספר חברי הוועדות שכל כנסת אנחנו עושים כהוראת שעה.

זאב אלקין: אגב, בכנסת הזאת לא שינו את החוק.

ארבל אסטרחן: הפחיתו.

זאב אלקין: הפחיתו – זה החוק מאפשר.

ארבל אסטרחן: אף אחד לא עשה את זה קודם.

ארבל אסטרחן: אבל, הוא מאפשר – זה נכון.

זאב אלקין: פה אני הייתי מציע לשקול גם כן שינוי בדרך של יוזמת הוועדה אם כבר נוגעים בסוגיה הזאת, שהמגבלה תהיה עם שוליים של גמישות.

זאב אלקין: שזה יהיה נניח שבע, אבל באישור מיוחד של נניח שני שליש או שלושת רבעי של חברי ועדת הכנסת כי זה תמיד בא בהסכמה.

זאב אלקין: אפשר להגדיל, אבל לא יותר משניים.

ארבל אסטרחן: אם תגידו שאתם רוצים, אני יכולה להכין - - -

איל ינון: אני רק רוצה גם על זה לדבר עם יושב-ראש הכנסת, כי זה לא עלה.

זאב אלקין: אני מציע - - - שינוי חקיקה.

זאב אלקין: אבל, אני מעלה את זה כחומר למחשבה.

ארבל אסטרחן: בסדר, אני ארשום לי.

ארבל אסטרחן: סעיף 3 שמוצע הוא סעיף שקבוע היום בתקנון מכוח חוק-יסוד: הכנסת, שקובע שהכנסת רשאית בתקנונה לקבוע סייגים לבחירתו של חבר כנסת לכהונת יו"ר הכנסת או סגן יו"ר הכנסת.

ארבל אסטרחן: זה היום 20(ב) לחוק-יסוד: הכנסת.

ארבל אסטרחן: הנוסח שמוצע פה בסעיף 3 הוא בעצם אותו נוסח שיש היום בתקנון עם מעט שינויי ניסוח.

ארבל אסטרחן: הוא אומר שוועדת הכנסת רשאית לקבוע כי חבר כנסת לא יהיה מועד לתפקיד יו"ר הכנסת או סגן יו"ר הכנסת בהתקיים אחד מאלה: היועץ המשפטי לממשלה מסר עותק של כתב אישום נגדו, או שמתקיימים נגדו הליכים פליליים.

זבולון אורלב: האם אפשר להרחיב את זה גם ליושבי ראש ועדות?

ארבל אסטרחן: כן, בפרק של יושבי ראש ועדות יש הוראה כזאת.

ארבל אסטרחן: זה היום ב-10(א) לתקנון.

זבולון אורלב: האם אדם יכול להיות מועמד לכנסת אם 1 ו-2 חלים עליו?

ארבל אסטרחן: בוודאי.

ארבל אסטרחן: מועמדות לכנסת נפסלת רק מי שהורשע בפסק דין סופי, וישב בכלא שלושה חודשים עם קלון.

זבולון אורלב: כלומר, אם תלוי ועומד נגדו כתב אישום אז הוא יכול להיות מועמד לכנסת.

ארבל אסטרחן: בוודאי, כן.

איל ינון: אנחנו מכירים, מציאות.

זבולון אורלב: על כתב אישום תלוי ועומד אני לא מכיר.

ארבל אסטרחן: גם מי שהורשע יכול להיות מועמד לכנסת.

זבולון אורלב: צחי הנגבי כן.

זבולון אורלב: להיפך, נמצא בהליכים.

זבולון אורלב: יש בעיה עם זה.

ירדנה מלר הורוביץ: אולי הוא יצא זכאי.

זבולון אורלב: שימתין.

זבולון אורלב: למה שהוא לא יהיה יושב-ראש הכנסת?

זבולון אורלב: למה לחסום אותו?

זבולון אורלב: אותו הדבר תשאלי.

איל ינון: אתה יוצר איזה מדרג מסוים של איזונים.

זבולון אורלב: תדמית הכנסת היא בשפל המדרגה, כל דבר שאפשר לעשות - - -

ירדנה מלר הורוביץ: את יו"ר הכנסת בוחרת הכנסת הנבחרת.

ירדנה מלר הורוביץ: הריבון בוחר את נציגיו.

ירדנה מלר הורוביץ: אל תחסום אותו, אולי הוא יצא זכאי.

זבולון אורלב: הריבון לא בוחר את נציגיו.

זבולון אורלב: כשאת הולכת לקלפי את מצביעה למפלגה, את לא מצביעה לאדם זה או לאדם אחר.

זבולון אורלב: את מצביעה, לרעיון, לדרך, למפלגה.

זבולון אורלב: אין כאן הצבעות אישיות.

זבולון אורלב: פה זה הצבעה אישית.

זבולון אורלב: לכן אני אומר, אם זה היה תלוי בי, אני הייתי מחמיר את זה עוד ועוד.

ארבל אסטרחן: זה בכל מקרה בחוק-היסוד, ולא כאן.

זבולון אורלב: לא, אני יודע שהגילדה תהיה נגד.

ארבל אסטרחן: כמו שאמרתי, יש גם הוראה דומה לגבי יו"ר ועדה, ואת זה נראה בהמשך.

ארבל אסטרחן: מה שמוצע כאן זה כך, ועדת הכנסת תוכל לקבוע שהוא לא יהיה מועמד אם נמסר עותק של כתב אישום נגדו, או מתקיימים נגדו הליכים פליליים כפי שהם מוגדרים בחוק הכנסת.

זבולון אורלב: לא הבנתי, מה זה הליכים פליליים?

זבולון אורלב: חקירה?

ארבל אסטרחן: לא.

ארבל אסטרחן: ההגדרה אומרת כך, החל בהגשת כתב אישום, ולמעט בעבירות אלה: עבירות תעבורה, עברות קנס, ועבירה מינהלית.

איל ינון: זבולון, יש לך את ההגדרה בנייר של החוקים שמונח בפניכם.

איל ינון: יש לך ציטוט של 7(א), לעניין סעיף זה הליכים פליליים.

זבולון אורלב: את 7(א) אני מכיר בעל-פה.

ארבל אסטרחן: לא, זה לא 7(א) לחוק יסוד: הכנסת, לחוק הכנסת.

איל ינון: לחוק הכנסת, ואז יש לך לעניין סעיף זה הליכים פליליים.

זבולון אורלב: היא יודעת למה אני יודע את 7(א) בעל-פה.

ארבל אסטרחן: זה החל מהגשת כתב אישום, זה לא חקירה.

זבולון אורלב: אז כתוב מסר עותק של כתב אישום, אני לא מבין.

זבולון אורלב: היועץ המשפטי לממשלה מסר עותק של כתב אישום נגדו כאמור בסעיף..., או שמתקיימים נגדו הליכים פליליים.

זבולון אורלב: מה זה הליכים פליליים?

זבולון אורלב: הוגש נגדו כתב אישום.

ארבל אסטרחן: יכול להיות שלפני שהוא היה חבר כנסת התחילו הליכים פליליים, והם ממשיכים להתקיים.

זבולון אורלב: אני לא מבין, והרישא, מסר עותק זה - - -

ארבל אסטרחן: זה כאשר הוא חבר כנסת.

ארבל אסטרחן: זה עניין של חסינות.

ארבל אסטרחן: הרי היום בשביל להעמיד לדין חבר כנסת מכהן, היועץ המשפטי לממשלה מוסר עותק של כתב אישום, ותוך חודש יכול חבר כנסת לבקש שהכנסת תקבע לו חסינות, מה שהיה פעם הסרת חסינות.

זבולון אורלב: ההבדל בין הרישא למשפט השני שזה תוך כדי היותו חבר כנסת, והשני זה שהוגש נגדו כתב אישום לפני כן.

זבולון אורלב: אם הוגש נגדו כתב אישום לפני כן, על אחת כמה וכמה אם הוגש – זה - - -, לא צריכים לכתוב את שניהם.

ארבל אסטרחן: זה המינוח, זה פשוט סוגר את כל ה- - -

זבולון אורלב: טוב, הלאה.

זבולון אורלב: הבנתי.

יריב לוין: זבולון, אני אומר לך איפה ההבדל.

יריב לוין: ההבדל הוא כזה שכאשר ההליך הוא לפי 4(א) לחוק החסינות, יש פער זמנים בין הנקודה שהוא מוסר את כתב האישום, לבין הנקודה שהוא מגיש אותו, כי בתווך יש את השלושים יום שבהם הוא יוכל להגיש את הבקשה שתוכר החסינות, ואז מתנהל כל ההליך כאן – זה ההבדל.

יריב לוין: הניואנס קטן, אבל יש פער.

יריב לוין: הוא קטן, אבל הוא קיים.

זבולון אורלב: כלומר, גם בפער הזה הוא לא יכול להיות.

יריב לוין: נכון, זה בדיוק.

יריב לוין: לכן, ההבחנה.

זבולון אורלב: ובחלק השני הוא גם מסר.

ארבל אסטרחן: אם ההליך הפלילי החל לפני שהוא היה חבר כנסת, והוא נבחר לכנסת, ועכשיו הוא רוצה להיות יו"ר כנסת - - -

זבולון אורלב: נמסר לאדם כתב אישום, לא חשוב אם הוא היה חבר כנסת, לא היה חבר כנסת, מרגע שנמסר לו כתב אישום הוא לא יכול להיות - - -

יריב לוין: לא, לא.

יריב לוין: אבל, אני אומר לך איפה ההבדל.

יריב לוין: הסעיף בחוק הכנסת לא אומר נמסר לאדם.

יריב לוין: הוא כותב החל בהגשת כתב אישום.

יריב לוין: כלומר, הוגש לבית משפט כתב אישום.

יריב לוין: כאשר הוא כבר מכהן בכנסת, יש מין שלב ביניים שבו מוסרים את כתב אישום, כמו שקרה לנו עכשיו בימים אלה.

זבולון אורלב: יש הבדל בין הגשה לבין מסירה.

יריב לוין: בדיוק.

יריב לוין: המסירה היא אלינו.

יריב לוין: זה הניואנס שיש כאן.

ארבל אסטרחן: לכן, ההפניה ל-4(א).

זבולון אורלב: יש מסירה, ויש הגשה.

ארבל אסטרחן: נכון.

ארבל אסטרחן: במקרה הזה בין אם נקבע כי תהיה לו חסינות, ובין אם לאו, יכולה ועדת הכנסת לקבוע שהוא לא יהיה מועמד.

ארבל אסטרחן: "החליטה ועדת הכנסת שחבר הכנסת לא יהיה מועמד לפי פסקה זו, תהא החלטתה בתוקף כל עוד לא הסתיימו ההליכים הפליליים בעניינו, ואם נקבע שתהיה לו חסינות, בכל תקופת כהונתה של אותה כנסת, או לתקופה קצרה יותר שקבעה הוועדה".

ארבל אסטרחן: זאת אומרת, נניח היועץ רוצה להגיש כתב אישום, מוסר עותק של כתב אישום, קובעת הכנסת שתהיה לחבר הכנסת חסינות.

ארבל אסטרחן: זאת אומרת, אי אפשר להעמיד אותו לדין.

ארבל אסטרחן: עדיין יכולה ועדת הכנסת לקבוע שהוא לא יכהן כיו"ר כנסת או סגן יו"ר כנסת.

זבולון אורלב: כלומר, יכולה להיות החלטה תיאורטית שהוגש נגדו כתב אישום על שוחד, וועדת הכנסת החליטה שהוא יכול להתמודד ליושב-ראש הכנסת.

ארבל אסטרחן: זה תמיד היא יכולה.

ארבל אסטרחן: אבל, אפילו אם הכנסת קבעה שתהיה לו חסינות.

זבולון אורלב: ויקרה כזה דבר, אז למה לנו להשאיר את הפתחים האלה?

זבולון אורלב: אתם יודעים, אחרי זה הכתבות בעיתון על חברי הכנסת השאירו להם פתחי מילוט.

זבולון אורלב: הרי בינינו, זה לא יהיה.

זבולון אורלב: זה לא יהיה.

זבולון אורלב: בין כה החרגתם עבירות תנועה וכל מיני דברים.

זבולון אורלב: האם עולה על הדעת שיהיה יושב-ראש כנסת שהוגש נגדו כתב אישום על שוחד, אני לא יודע על מה.

זאב אלקין: אבל, בשוחד אתה לוקח מקרה מובהק.

זאב אלקין: מה אם יש מקרים אחרים?

זבולון אורלב: אני בטוח שוועדת הכנסת לא תאשר.

זבולון אורלב: אני רק יודע איך יצלו אותנו אחרי זה, ומה יעשו לנו אחרי זה.

יריב לוין: לא, אני לוקח בכוונה את המקרה של כתב האישום שהוגש נגד ברכה.

יריב לוין: איפה הוא עומד בקונסטלציה הזאת?

יריב לוין: הגישו כתב אישום שהוא במהלך הפגנה - - -

אברהם מיכאלי: תקף שוטר.

זבולון אורלב: אני לא רואה את ועדת הכנסת שהיא פוסלת.

יריב לוין: לכן, יש את הסעיף.

זבולון אורלב: לא, אבל אמרת עבירות מסוימות.

זבולון אורלב: תשאיר את חופש הדעת שלך בעבירות מסוימת.

זבולון אורלב: נגיד של חטא.

זבולון אורלב: מה זה הפרעה בהפגנה?

זבולון אורלב: חטא?

זבולון אורלב: עוון?

זבולון אורלב: זה לא פשע.

יריב לוין: לא, לא.

יריב לוין: אני לא בטוח.

יריב לוין: אם הוא מואשם באיזה אלימות אני לא יודע.

זבולון אורלב: עבירות של פשע?

איל ינון: זה בדיוק שיקול הדעת שהסעיף הזה מבקש להשאיר לוועדת הכנסת, שבעבירה של שוחד אתם - - -

זבולון אורלב: אין לי ספק מה תחליט ועדת הכנסת.

זבולון אורלב: אני רק אומר – אנחנו באקווריום של זכוכית.

זבולון אורלב: יריב, אתה אולי פחות רגיש ממני.

זבולון אורלב: אני חי עשר שנים על דברים שאני יודע שמתהווים פה בבית, ומה קורה איתם אחרי זה בחוץ.

זבולון אורלב: לפעמים, זה פער מדהים.

זבולון אורלב: אתה בכלל לא יודע מאיפה זה בא לך.

זבולון אורלב: לכן, אני אומר יש לנו חובת זהירות מאוד גדולה שאנחנו משאירים כל מיני פתחים שלא התכוונו.

זבולון אורלב: הרי אתה לא מתכוון בחיים - -

יריב לוין: בוודאי שלא.

זבולון אורלב: - לקחת מישהו שמואשם בפשע, שוד, אונס, שוחד – אני לא יודע מה – ולהגיד שהוא ראוי.

זבולון אורלב: אבל, לפי זה יש שיקול דעת לוועדת הכנסת.

זבולון אורלב: לא התכוונת לזה.

איל ינון: זבולון, אבל מצד שני, שיקול הדעת שמוקנה פה לוועדת הכנסת הוא גם הולך לחומרה עם חברי הכנסת במובן זה שגם אם הוחלט שיש להם חסינות, והם בעצם לא יעמדו לדין פלילי, עדיין יש שיקול דעת לוועדה לפסול.

איל ינון: כלומר, זה הולך לשני הכיוונים.

זבולון אורלב: זה אני מסכים.

זבולון אורלב: צריכים לעשות כאן שיקול של תדמית הכנסת, כי הוא שיקול מאוד מאוד חשוב, כי אנחנו באמת לא מתכוונים לזה.

זבולון אורלב: אבל, אני כבר רואה – לא רוצה לנקוב בשמות של פרשנים משפטיים.

זבולון אורלב: הרי אין ספק שזה יתפרסם.

זבולון אורלב: אם אנחנו דנים בדבר שהוא חדש זה יתפרסם.

זבולון אורלב: מה ייקח אותו פרשן משפטי שתמיד אוהב לעשות כך באצבע בתוך הקערה?

זבולון אורלב: הנה, חברי הכנסת, השחיתות ממשיכה.

זבולון אורלב: אנשים מושחתים יכולים להיות יושב-ראש הכנסת.

איל ינון: זבולון, אגב, הסעיף הזה הוא לא סעיף חדש.

איל ינון: הוא קיים היום.

איל ינון: אנחנו פשוט עושים דיון מסודר כאילו סעיף סעיף.

איל ינון: אבל, הוא קיים.

יריב לוין: זה סעיף שלא תוקן בכלל.

זבולון אורלב: טוב, הלאה.

ארבל אסטרחן: אז זוהי אפשרות אחת.

ארבל אסטרחן: אפשרות שנייה שאפשר יהיה לקבוע שלא יהיה מועמד מה שמופיע ב-(2), גם קיים היום, רק בשינוי נוסח.

ארבל אסטרחן: "חבר הכנסת הורשע בפסק דין סופי בעבירה פלילית, בין בהיותו חבר כנסת ובין לפני כן, ומתקיים בו אחד מאלה: טרם חלפו עשר שנים מיום שפסק הדין נעשה סופי או מיום שגמר לרצות את עונשו" - "מיום שפסק הדין נעשה סופי" זה תוספת – "...

ארבל אסטרחן: לפי המאוחר, וועדת הכנסת החליטה כי בשל מהותה, חומרתה או נסיבותיה של העבירה אין הוא ראוי לכהן באחד מהתפקידים האמורים.

ארבל אסטרחן: ".

ארבל אסטרחן: אגב, המינוח הזה של "מהותה, חומרה או נסיבותיה של העבירה" זה תחליף למונח עבירה שיש עימה קלון.

ארבל אסטרחן: זה הניסוח שהיום משתמשים בו.

ארבל אסטרחן: "(ב) הוא נדון למאסר בפועל וטרם חלפו חמש שנים מיום שגמר לרצות את עונשו.

ארבל אסטרחן: "

זבולון אורלב: למה פה חמש שנים, וב-(א) עשר שנים?

ארבל אסטרחן: כי עשר שנים יש קלון.

ארבל אסטרחן: זה עבירה שבשל מהותה, חומרתה או נסיבותיה הוא לא ראוי.

ארבל אסטרחן: שוב, זה משהו שקיים היום.

ארבל אסטרחן: אפשר לשחק עם זה.

זבולון אורלב: הייתי עושה גם את (ב) עשר שנים?

יריב לוין: כן.

יריב לוין: אני מקבל.

יריב לוין: אני מסכים.

יריב לוין: אני חושב שזה נכון, אין סיבה.

יריב לוין: באופן עקרוני מי שנדון למאסר בפועל גם אם היתה גישה שהוא כבר לא כשיר בכלל, גם אני חושב שזה היה נכון לעשות.

זבולון אורלב: אפשר למחוק את (ב).

יריב לוין: שנות מאסר בפועל שלא יהיה יושב-ראש הכנסת.

יריב לוין: אבל, אם אנחנו לא רוצים לעשות את זה בדרך תקנון - - -

ירדנה מלר הורוביץ: היה מי שישב בעניין השילומים.

זבולון אורלב: זאת היתה עבירה פלילית?

יריב לוין: כן.

יריב לוין: אני חושב שקביעה דרקונית כזאת צריכה להיעשות בחוק, לא בתקנון.

יריב לוין: אבל, להעמיד את זה על עשר שנים באופן אחיד, אני לא רואה בזה בעיה.

ארבל אסטרחן: אם כך, אפשר להוריד את (ב) כמו שאומר חבר הכנסת אורלב.

יריב לוין: כן, אני מקבל.

ארבל אסטרחן: זה לא יהיה אחד מאלה, ואת הניסוח אני אסדר.

יריב לוין: ואז אנחנו למעשה מורידים גם את הסיפא של (א)?

זבולון אורלב: לא, (א) מתאזן עם (2).

זבולון אורלב: זה רק שאלה של ניסוח.

ארבל אסטרחן: אבל, אז תמיד נדרש קלון אם משאירים את הסיפא של (א).

יריב לוין: לא, אני לא רוצה שיידרש תמיד קלון, זה העניין.

איל ינון: יכול להיווצר מצב שחבר כנסת מרצה עונש מאסר בפועל, אבל לא נקבע בשעתו קלון כי הוא לא היה בכלל בתפקיד ציבורי.

ארבל אסטרחן: לא, צריך שנקבע.

ארבל אסטרחן: ועדת הכנסת קובעת שבשל מהותה, חומרתה.

יריב לוין: אני לא בטוח.

יריב לוין: אני לא חושב שהכוונה היא להגביל את זה רק למקרים של קלון.

ארבל אסטרחן: בכל מקרה יש שיקול דעת לוועדת הכנסת.

ארבל אסטרחן: הרי הראש אומר: ועדת הכנסת רשאית לקבוע.

יריב לוין: לכן, אני אומר שאפשר להוריד את הסיפא של (א).

יריב לוין: אפשר להשאיר: טרם חלפו עשר שנים מיום שפסק הדין נעשה סופי או מיום שגמר לרצות את עונשו, לפי המאוחר, נקודה.

ארבל אסטרחן: כן, לפי המאוחר נקודה, כי עדיין יש לה שיקול דעת לפי הראש - בסדר.

ארבל אסטרחן: אז זה יהיה לנו: הורשע בפסק דין סופי בעבירה פלילית בין בהיותו חבר כנסת, ובין לפני כן, וטרם חלפו עשר שנים מיום שפסק הדין נעשה סופי, או מיום שגמר לרצות את עונשו לפי המאוחר.

יריב לוין: כן.

ארבל אסטרחן: "ועדת הכנסת לא תקבע כאמור בסעיף קטן (א)" – כלומר, שלא יהיה מועמד – "אלא לאחר שנתנה לחבר הכנסת הזדמנות להשמיע את דברו.

ארבל אסטרחן: הליכי הדיון בוועדת הכנסת יסתיימו בתוך שבוע".

ארבל אסטרחן: כך כתוב היום.

ארבל אסטרחן: בעיקר לגבי יו"ר כנסת זה רלוונטי, שלא יהיה אדם תלוי ועומד.

ארבל אסטרחן: אני מקווה שפרק הזמן הזה יהיה משהו שאפשר לעמוד בו.

ארבל אסטרחן: אני ציינתי פה בצד שלא הכללתי את נוסח של סעיף קטן (ה).

ארבל אסטרחן: היום כתוב: "על הדיון בוועדה יחולו הוראות סעיף 101(א)".

זבולון אורלב: כמו של הסרת חסינות?

ארבל אסטרחן: בדיוק.

זבולון אורלב: למה את לא מכלילה?

ארבל אסטרחן: כי זה כתוב ב-101.

ארבל אסטרחן: יש לנו סעיף שאומר סדרי דיון בכל המקרים האלה שדנים לגופו של - - -

זבולון אורלב: למה את לא רוצה להחיל את זה?

ארבל אסטרחן: כי כתוב ב-101, זה פשוט חזרה.

ארבל אסטרחן: כי ב-101(א) כתוב:

ארבל אסטרחן: סדרי דיון אלה יחולו בעת שוועדת הכנסת דנה בבקשות לקביעת חסינות, או נטילת חסינות או זכות מחבר כנסת, או בהטלת סייגים על יכולתו למלא תפקידים מסוימים בכנסת.

ארבל אסטרחן: לא צריך להגיד את זה גם פה.

ארבל אסטרחן: זה ברור שבמקרים כאלה - - -

זבולון אורלב: מי שיקרא פה, ישכח שזה כתוב שם.

ארבל אסטרחן: אז בשביל זה אנחנו.

איל ינון: בשביל זה יש ארבל.

זבולון אורלב: אני לא מתווכח עם הגילדה.

יריב לוין: זה יהיה היתרון של מי שיבוא פה לישיבות.

זבולון אורלב: אני רק מורה, אני לא עורך דין.

זבולון אורלב: במערך שיעור רגיל אי אפשר היה לעשות את הדבר הזה.

ארבל אסטרחן: (ג) זהה למה שקיים גם היום ב-1א(ט): "חבר הכנסת רשאי לבקש כי הדיון בעניינו יתקיים בוועדת האתיקה, אם הוקמה.

ארבל אסטרחן: .."

זבולון אורלב: האם במקום ועדת הכנסת?

ארבל אסטרחן: כן.

יריב לוין: זה קיים גם היום.

ארבל אסטרחן: "...

ארבל אסטרחן: ביקש חבר הכנסת כאמור, יחלו על הדיון הכללים הנהוגים בוועדת האתיקה..."

איל ינון: אגב, למה זה?

איל ינון: מה הרציונאל שעומד מאחורי זה?

ארבל אסטרחן: היא סגורה.

איל ינון: השאלה אם רוצים?

איל ינון: אם אנחנו כבר יושבים על זה, אם זה - - -

זבולון אורלב: יריב, האם אתה רואה סיבה למה שהדיונים פה יהיו סגורים – אדם שמועמד ליושב-ראש כנסת?

יריב לוין: לא, אני לא רואה סיבה.

איל ינון: צריך לזכור שבוועדת האתיקה יש בסך הכול ארבעה חברים על-פי חוק.

איל ינון: בוועדת הכנסת יש ייצוג הרבה יותר גדול לכל הסיעות כמעט בכנסת.

זבולון אורלב: נכון, לא רק זה, גם עניין פומביות הדיון.

זבולון אורלב: פה אדם מועמד להיות יושב-ראש כנסת.

איל ינון: פה כדאי לחשוב על זה.

זבולון אורלב: אולי לשאול שני חברי כנסת ותיקים, ואני לא הכי ותיק כאן בכנסת.

זבולון אורלב: אבל, כדאי להתייעץ עם עוד שניים-שלושה חברי כנסת ותיקים.

זבולון אורלב: אני לא רואה סיבה שזה יהיה דיון חסוי.

זבולון אורלב: אדם רוצה להיות יושב-ראש הכנסת, ו- - -

ארבל אסטרחן: סך הכול גם ועדת הכנסת יכולה לעשות דיון חסוי אם מתעורר הצורך.

זבולון אורלב: אני לא רואה שהיא עושה כאן דיון חסוי.

יריב לוין: אני לא רואה מניעה להוריד את זה.

יריב לוין: אבל, לדעתי צריך גם לשמוע מה יש לחברי ועדת האתיקה לומר בעניין הזה.

זבולון אורלב: נכון.

זבולון אורלב: האם אתה רוצה לגמור את זה היום?

יריב לוין: לא.

יריב לוין: אבל, בשבוע הבא אני רוצה להצביע ולסיים את זה.

איל ינון: נשארו פה עוד כמה שאלות.

איל ינון: צריך לדבר עם היושב-ראש על כמה דברים.

ארבל אסטרחן: למרות שזה לא משהו שנעשה בו שימוש אי פעם.

זבולון אורלב: אגב, היושב-ראש הוא חבר כנסת ותיק, צריך להתייעץ איתו.

איל ינון: כן, הוא גם היה חבר בוועדת האתיקה.

יריב לוין: את זה יהיה צריך לבחון, באמת לשאול.

יריב לוין: אולי רעיון נכון להוריד את זה.

ארבל אסטרחן: או,קיי.

ארבל אסטרחן: "הסמכויות הנתונות לוועדת הכנסת – פה אני אוסיף:

ארבל אסטרחן: לפי סעיף זה – יהיו נתונות כל עוד לא הוקמה, לוועדה המסדרת.

ארבל אסטרחן: " - זה גם קיים היום.

ארבל אסטרחן: סעיף קטן (ה): "קבעה ועדת הכנסת כי חבר הכנסת לא יהיה מועמד כאמור" – לתפקיד יו"ר או סגן יו"ר – "רשאי חבר הכנסת בתוך 48 שעות לערער על ההחלטה בפני הכנסת.

ארבל אסטרחן: הדיון בכנסת ייערך בתוך 48 שעות ממועד הגשת הערעור" - פה הוצע להוסיף: או ביום הקרוב שבו ניתן לקיים ישיבת כנסת בהתאם להוראות סעיף 27 שזה הסעיף שאומר את ימי ישיבות הכנסת – " "...

ארבל אסטרחן: לפי המאוחר.

ארבל אסטרחן: המערער רשאי לנמק את ערעור, ויו"ר ועדת הכנסת או חבר הוועדה שהוסמך לכך על ידיו רשאי להשיב לערעור, כל אחד מהם במשך 15 דקות, והכנסת תחליט בלא דיון.

ארבל אסטרחן: "

זבולון אורלב: אם הוא רוצה גם כן להניח נייר על שולחן הכנסת וחברי הכנסת לעיון, האם הוא רשאי?

זבולון אורלב: נניח שהוא רוצה להביא עובדות, מסמכים וכד'.

זבולון אורלב: אם יש לו זכות לערער בפני מליאת הכנסת, אז חבר הכנסת הרגיל לא היה בכל הדיונים של ועדת הכנסת, אין בידיו את כל המסמכים.

זבולון אורלב: אבל, המערער רוצה שחבר הכנסת ידע.

זבולון אורלב: הוא מכין לכל אחד את החומר.

זבולון אורלב: איך הוא מביא את זה לידיעת חברי הכנסת?

זבולון אורלב: פה דווקא הייתי רוצה לעמוד על זכותו.

יריב לוין: אז אפשר לכתוב: המערער רשאי להניח על שולחן הכנסת מסמכים.

זבולון אורלב: תן לו אפשרות שזה ייראה נקי, כדי שחבר הכנסת ידע על מה הוא מצביע.

זבולון אורלב: לפחות אם מישהו רוצה להתעמק שיוכל להתעמק כמו חבר ועדת כנסת.

ארבל אסטרחן: או,קיי.

ארבל אסטרחן: אני פתאום מסתכלת על המועד.

ארבל אסטרחן: כתוב לנו: תוך 48 שעות מהגשת הערעור, ביום הקרוב שניתן לקיים ישיבה.

ארבל אסטרחן: סעיף 27 אומר לנו שהכנסת תקיים ישיבות בימים: ב', ג', ו-ד'.

ארבל אסטרחן: אני תוהה מה קורה פה בפגרה.

ארבל אסטרחן: האם צריך לעשות איזה התייחסות מיוחדת?

זבולון אורלב: מה זה שייך לפגרה?

ארבל אסטרחן: כי אז אין לנו ישיבות בימים ב', ג' ו-ד'.

זבולון אורלב: אבל, הוא רוצה להיבחר - - -

ארבל אסטרחן: נכון, אבל בכל מקרה יהיו חייבים - - -

זבולון אורלב: יצטרכו לחכות לכנסת, כי מה זה שייך?

זבולון אורלב: הרי בין כה יש פגרה, הכנסת לא עובדת.

איל ינון: ארבל, האם בחסינות יש ערעור למליאת הכנסת על החלטת ועדת הכנסת?

זבולון אורלב: כן.

ארבל אסטרחן: כי, זה המלצה.

ארבל אסטרחן: מי שקובע חסינות זה המליאה תמיד.

ארבל אסטרחן: זה לא ערעור.

זבולון אורלב: סעיף (ה) הזה לקוח מהחסינות?

ארבל אסטרחן: לא.

זבולון אורלב: מה עושים שם בפגרה?

ארבל אסטרחן: שם זה לא כזה דחוף כי זה בסך הכול אומר שאפשר - - -

זבולון אורלב: מה פה דחוף?

ארבל אסטרחן: לבחור יו"ר כנסת.

זבולון אורלב: אבל, יש פגרה.

ארבל אסטרחן: נכון.

ארבל אסטרחן: בחסינות, אין - - -

יריב לוין: זה עניין תיאורטי.

יריב לוין: אם אנחנו באמצע פגרה, אז באמצע פגרה.

יריב לוין: אם באמצע תקופת דיונים - - -

זבולון אורלב: יריב, כדי לקדם כל אפשרות תכתוב גם שוועדת הכנסת מוסמכת לכנס את הכנסת.

יריב לוין: לא, זה אני לא אעשה.

יריב לוין: אני לא אקח סמכות של היושב-ראש לכנס.

זבולון אורלב: לא, אין יושב-ראש.

איל ינון: תמיד יושב-ראש.

איל ינון: או יושב-ראש זמני, או יושב-ראש.

איל ינון: אין מצב שאין יושב-ראש.

ארבל אסטרחן: אבל, בחסינות כתוב לנו שצריך להודיע לכל חברי הכנסת לפחות 24 שעות מראש על קיום הדיון וההצבעה.

זבולון אורלב: גם פה צריכים.

יריב לוין: אם זה פגרה אז האיש ימתין שתסתיים הפגרה, ואז ידונו בבקשתו, כי בין כה וכה גם לא יקיימו בחירות קודם.

יריב לוין: הרי אם יכנסו את הכנסת לדיון כדי לבחור, אז יקיימו את הדיון גם בעניין שבו.

זבולון אורלב: אגב, או שהיושב-ראש הזמני יכנס את הכנסת.

זבולון אורלב: הרי אין איסור לפי סעיף (ה).

זבולון אורלב: כל יושב-ראש גם אם הוא זמני - - -

ארבל אסטרחן: יו"ר לא יכול לכנס את הכנסת בפגרה, רק הממשלה או 25 ח"כים.

יריב לוין: אני לא רואה בזה בעיה.

זבולון אורלב: גם היושב-ראש יכול לכנס, גם 25 חתימות יכולות.

ארבל אסטרחן: לא, היושב-ראש לא יכול.

ארבל אסטרחן: רק הממשלה ו-25 חתימות.

איל ינון: בפגרה היושב-ראש לא מוסמך לכנס, אלא על פי 25 חתימות, או בקשת הממשלה.

זבולון אורלב: אז יהיו 25 חתימות.

ארבל אסטרחן: "ביום הקרוב שבו ניתן לקיים ישיבת כנסת", שזה תוספת, זה מגביל.

יריב לוין: אני הייתי מציע רק דבר אחד.

יריב לוין: יכול להיות שכן כדאי לכתוב שהנושא יהיה ראשון בסדר היום, וזאת מהסיבה שלא יהיה מצב שאם הבחירות נועדו לאותו יום, יבחרו ואז יקיימו את הדיון, ואז בצורה הזאת, בצורה הטכנית, ייתרו אותו.

יריב לוין: זה אולי הייתי עושה, כדי באמת לייצר מצב שלא - - -

איל ינון: זה גם דבר שאם מישהו יעשה אותו אז - - -

יריב לוין: אני לא יודע.

יריב לוין: יש בחירת סגנים, ויגידו: מאה אחוזים, בוחרים עכשיו את הסגנים.

יריב לוין: נדון בערעור שלך, ואחר כך נחיה ונראה.

יריב לוין: בזה יש אולי היגיון מסוים.

יריב לוין: אבל, גם זה הרי יקרה - - -

ארבל אסטרחן: אתה רוצה לכתוב את זה?

יריב לוין: אפשר לכתוב.

יריב לוין: אם הדאגה עולה שהבן אדם יהיה - - -

ארבל אסטרחן: אם הוא מבקש להיות בשעה מסוימת כי הוא רוצה - - -

יריב לוין: לא, אז אולי אפשר לכתוב משהו אחר: ובלבד שאם באותו מועד בוחרים גם, הדיון בערעור יקדם לבחירה.

ארבל אסטרחן: אפשר להגיד כל עוד יש ערעור, לא תהיה בחירה.

יריב לוין: לא, אני לא רוצה להגיד את זה, בגלל שאם יש אחד שמערער אני לא אתקע את כל הבחירה של שבעה או שמונה סגנים בגלל זה.

ארבל אסטרחן: אתה לא.

ארבל אסטרחן: אפשר לבחור את האחרים.

יריב לוין: מה זה אפשר לבחור?

יריב לוין: הרי יש מקום פנוי.

יריב לוין: לא, לא הייתי מכפיף את זה לזה.

יריב לוין: אבל הייתי אומר: אם אדם הגיש ערעור, אני אתן לו אפשרות שהערעור שלו יידון מיידית, ולא אצור מצב שבדרך הזאת עוקפים אותו.

יריב לוין: מצד שני, אפשר להמשיך מפה עד אין קץ, ולהגיד שאז יקבעו ישיבה תוך 24 שעות – לא שווה להתעסק עם זה.

ארבל אסטרחן: או,קיי, אז התוספת היחידה זה שהוא רשאי להניח מסמכים על שולחן הכנסת לפני הדיון.

יריב לוין: כן, בסדר.

ארבל אסטרחן: "ההצבעות בוועדת הכנסת ובכנסת יהיו גלויות", למרות שאני לא בטוחה שצריך להגיד את זה, כי רק בחירות ההצבעות הן חשאיות, ופה זה לא זה.

ארבל אסטרחן: אבל בסדר, זה מופיע גם היום.

ארבל אסטרחן: עכשיו סעיף ההשעיה.

ארבל אסטרחן: פה יש לי קצת התלבטות מבחינת הנוסח, למרות שזה הנוסח שמוצע כאן.

ארבל אסטרחן: היום סעיף 7 לחוק הכנסת אומר שהכנסת רשאית ברוב חבריה להשעות מכהונתו יו"ר או סגן, לתקופה שתקבע, או לקבוע סייגים, אם – עוד הפעם אותו ניסוח – מסר היועץ המשפטי לממשלה עותק של כתב אישום, או מתקיימים הליכים פליליים, בין אם קבעה הכנסת כי תהיה לו חסינות, ובין אם לאו – זה מה שאומר החוק.

ארבל אסטרחן: כאן הסעיף הזה בתקנון קצת חוזר על זה.

ארבל אסטרחן: עוד הפעם הוא אומר: "מסר היועץ המשפטי לממשלה עותק של כתב אישום נגד יו"ר כנסת או סגן יו"ר כנסת, או שמתקיימים הליכים פליליים, תחליט ועדת הכנסת אם להציע לכנסת להשעותו" - שזה גם כתוב בחוק בסעיף 7(ג): הכנסת לא תשעה, אלא לפי הצעת ועדת הכנסת – "...

ארבל אסטרחן: וזאת בין אם נקבע כי תהיה לו חסינות בפני דין פלילי ובין אם לאו" – כך שזה זהה לחוק.

ארבל אסטרחן: התוספת היא שההשעיה או הסייגים יחולו עד למתן פסק דין סופי בעניינו של יו"ר הכנסת או סגן ליו"ר ואם נקבע שתהיה לו חסינות, בכל תקופת כהונתה של אותה כנסת, או לתקופה קצרה יותר – זה כן חשוב.

יריב לוין: אני רוצה להבין.

יריב לוין: כל מה שכתוב לא מודגש בעצם קיים בסעיף 4(א) לחוק החסינות.

ארבל אסטרחן: ב-7(א) ו-(ג) לחוק הכנסת.

יריב לוין: הבנתי.

יריב לוין: אז אולי אנחנו יכולים לכתוב משהו אחר, לכתוב ש- - -

ארבל אסטרחן: אפשר השעיה, סייגים כאמור בסעיף 7 לחוק הכנסת, אפשר לחזור על זה.

יריב לוין: כן, בדיוק – משהו כזה.

איל ינון: יריב, עוד לפני כן אני רוצה להעיר אגב דבריו של חבר הכנסת אורלב מקודם.

איל ינון: יש פה סיטואציה שבה היועץ המשפטי לממשלה מוסר כתב אישום כנגד יושב-ראש מכהן בעצם.

איל ינון: האם אנחנו לא חושבים שראוי להשוות את מצבם של שרים מכהנים במצב כזה למצב של יושב-ראש מכהן?

איל ינון: נכון שבשרים מכהנים המצב הקיים הוא תוצאה של פסיקה, הוא לא תוצאה של חוק.

איל ינון: אבל, מה שמקובל מאז פרשת אריה דרעי בשעתו, זה ששרים וסגני שרים משעה שמוגש נגדם כתב אישום הם מתפטרים.

איל ינון: יושב-ראש הכנסת, לדעתי, במהותו ומעבר לייצוגיות והסמליות שבו, הוא גם מנהל את הכנסת.

איל ינון: הוא הריבון של הכנסת.

איל ינון: ולכן, השאלה היא גם מכל הבחינות.

איל ינון: אנחנו מכירים את הדינאמיקה של דברים כאלה.

איל ינון: זה לוקח שנים.

איל ינון: השאלה, האם זה נכון?

איל ינון: זה יכול לקחת תקופת כהונה של כנסת שלמה עד שדבר כזה מתברר, ואז אתה מחזיק את הכנסת עם יושב-ראש זמני במשך תקופה מאוד מאוד ארוכה, ואתה מחזיק את הדברים באוויר.

איל ינון: אני לא בטוח שזה נכון, ושזה תואם את המציאות גם במישור המשפטי, וגם במישור של ההתנהלות היום יומית של הכנסת, ההתנהלות הראויה.

איל ינון: לדעתי, שווה לחשוב האם לא יהיה נכון לפחות אחרי הגשת כתב אישום לבית משפט, שיושב-ראש כנסת יצטרך בעצם לעזוב את תפקידו כמו שרים.

ארבל אסטרחן: אתה מדבר במקום השעיה, העברה מכהונה.

איל ינון: כן, כן.

איל ינון: כי אני מפחד שההשעיה היא דבר מאוד בעייתי, כי זה לא משהו שלוקח לו כמה שבועות או חודשיים.

ארבל אסטרחן: אבל, תיקון לחוק.

איל ינון: בסדר, אבל אם אנחנו כבר עוסקים בדברים אז כדאי להעלות אותם.

איל ינון: אני לא חושב שצריך להיות פער בין שר לבין יושב-ראש כנסת לעניין זה.

יריב לוין: אני מציע שאנחנו נסדיר את הקיים על-פי החוק, ואפשר יהיה לנסות לבדוק מהלך של תיקון חוק.

יריב לוין: אני חושב שצריך לשאול גם את היושב-ראש.

איל ינון: כן, כן.

איל ינון: אני גם עוד לא שוחחתי איתו על זה.

יריב לוין: אפשר לעשות את זה.

יריב לוין: אבל, אני מציע שאנחנו לא נתלה את זה אחד בשני כי אחרת לא נגמור כלום.

יריב לוין: זאת אומרת, אנחנו נמשיך במהלך על-פי החקיקה הקיימת, ואם יתוקן החוק אנחנו נעשה את ההתאמה התקנונית שצריך כשתהליך החקיקה יסתיים.

ארבל אסטרחן: אני אסתכל, אולי אפשר לנסח את הסעיף הזה במחשבה שנייה בצורה קצת יותר קצרה, ולא לחזור על מה שאומר החוק.

ארבל אסטרחן: אגב, הסיפא שמסומנת בהדגשה קצת שונה מאיך שזה כתוב היום.

ארבל אסטרחן: היום כתוב שניתן פסק דין סופי וזיכה בית המשפט חבר כנסת, או לא קבע קלון, תסתיים ההשעיה או הסייגים.

ארבל אסטרחן: גם כאן אנחנו רואים בעצם עד מתן פסק דין סופי, כי אם נקבע קלון חבר כנסת מפסיק לכהן בכנסת.

ארבל אסטרחן: אם כן, את זה אני אראה אם אפשר לקצר.

ארבל אסטרחן: בסעיף 3א הקיים היום שממנו אנחנו מעתיקים את ההוראות, שתי הוראות לא הועתקו לכאן שנראות מיותרות.

ארבל אסטרחן: עוד הפעם, אחת שאומרת שעל הדיון בעניין השעיה יחולו הוראות 101(א) כאמור.

ארבל אסטרחן: זה מופיע ב-101(א) עצמו.

ארבל אסטרחן: וכן, סעיף קטן (ג) שאומר שהושעה יו"ר כנסת, ימלא את מקומו סגן ליו"ר.

ארבל אסטרחן: זה כתוב בחוק היסוד, ולא צריך את זה בתקנון.

ארבל אסטרחן: כנ"ל סעיף 3ב רבא לתקנון שקיים היום, הוא מיותר, כי הוא מדבר על הרשעה עם קלון.

ארבל אסטרחן: כתוב אז שתחליט ועדת הכנסת אם להציע לכנסת אם להעביר את היו"ר מכהונתו.

ארבל אסטרחן: היום הרשעה עם קלון, חבר הכנסת מפסיק לכהן בכנסת.

ארבל אסטרחן: פשוט התקנון לא מותאם פה לחוק-היסוד.

ארבל אסטרחן: יש פה עכשיו סעיף חדש של התפטרות יו"ר כנסת, או סגן יו"ר כנסת, סעיף שאין היום שום התייחסות לעניין הזה.

ארבל אסטרחן: מוצע לקבוע כך: "יו"ר כנסת רשאי להתפטר מכהונתו" – כמובן, הכוונה לכהונתו כיו"ר, לא כהונתו כחבר כנסת – "...

ארבל אסטרחן: על-ידי הנחת כתב התפטרות על שולחן הכנסת.

ארבל אסטרחן: ביקש היו"ר להתפטר בפגרת הכנסת, ולא התקיים כינוס מיוחד של הכנסת, ימסור את כתב התפטרותו למזכיר הכסת שיביאו מייד לידיעת חברי הכנסת.

ארבל אסטרחן: כהונתו של יו"ר הכנסת שהתפטר נפסקת כעבור 48 שעות לאחר שכתב ההתפטרות הונח על שולחן הכנסת או נמסר למזכיר, לפי העניין, זולת אם חזר בו מהתפטרותו קודם לכן.

ארבל אסטרחן: "

איל ינון: פה בעצם יש השוואה של המצב בין שרים וח"כים.

ארבל אסטרחן: להתפטרות חבר כנסת מהכהונה.

ארבל אסטרחן: "יו"ר הכנסת שהניח או מסר כתב התפטרות, רשאי למסור לכנסת הודעה על הסיבות להתפטרותו.

ארבל אסטרחן: " – זה לגבי יו"ר.

ארבל אסטרחן: עכשיו סגן.

ארבל אסטרחן: "סגן יו"ר כנסת רשאי להתפטר מכהונתו במסירת כתב התפטרות ליו"ר הכנסת.

ארבל אסטרחן: כהונתו של סגן יו"ר הכנסת שהתפטר נפסקת כעבור 48 שעות לאחר שכתב ההתפטרות נמסר ליו"ר הכנסת, זולת אם חזר בו מהתפטרותו קודם לכן.

ארבל אסטרחן: " אגב, מקרים של התפטרות סגן כן היו, ואני חושבת שבעבר ראינו את זה כאילו זה נכנס לתוקף מיידי, אז יש פה איזשהו שינוי.

ארבל אסטרחן: "יו"ר הכנסת ימסור הודעה לכנסת על התפטרותו של סגן ליו"ר.

ארבל אסטרחן: " אם זה מקובל, אז הסעיף הבא הוא סעיף שקיים עם כמה שינויים, ואני אומר אותם – סעיף של תפקידי יו"ר הכנסת, וסגן ליו"ר הכנסת.

ארבל אסטרחן: מוצע כך: "יו"ר הכנסת ינהל את ענייני הכנסת, ייצג אותה כלפי חוץ, ישמור על כבודה, על הסדר בישיבותיה ועל קיום תקנונה.

ארבל אסטרחן: הוא ישב ראש בישיבות הכנסת וינהלן, ובכלל זה יקבע את תוצאות ההצבעות, וכן ימלא כל תפקיד המוטל עליו לפי דין.

ארבל אסטרחן: " (א) דומה למה שקיים בסעיף 5 היום.

ארבל אסטרחן: מה שמוצע כאן ב-(ב) בצבע ירוק, קיים היום בכוכבית שמעגנת החלטה של ועדת החוקה משנת 63.

ארבל אסטרחן: הכוכבית היום אומרת מה שכתוב כאן בצד, שדעת ועדת חוקה שאין זה רצוי שיו"ר הכנסת בהיותו ממלא מקום הנשיא, ינהל את ישיבות הכנסת.

יריב לוין: כן, לי יש בעניין הזה יש שאלה.

יריב לוין: יש אבחנה בין הנשיא בפועל לבין ממלא מקום.

יריב לוין: בעוד שלגבי נשיא בפועל הדבר הוא יותר פשוט, אני חושב שממלא מקום זה טיפה יותר מסובך.

ארבל אסטרחן: נכון, לכן הנוסח פה הוא שונה.

איל ינון: לכן, אנחנו המלצנו להוציא את ממלא המקום, כי גם בעידן הנוכחי כשהתקבלה החלטה בוועדת החוקה בשנות ה-60, נשיאי המדינה כנראה פחות יצאו ובאו בשערי שדה התעופה, והיום יושב-ראש הכנסת הנוכחי – אני יכול להעיד כי אני כל פעם מטפל בזה – המון פעמים הוא כבר מילא את מקומו של הנשיא, ו-50% מזמנו הוא לא יכול היה לשבת בישיבות הכנסת אם היינו מחילים את זה גם על ממלא מקום.

איל ינון: לעומת זה, נשיא המדינה בפועל זה כבר סטאטוס אחר לגמרי.

איל ינון: זה אומר שנשיא המדינה או נבצר ממנו, או נפטר, או התפטר, וזה כבר באמת האיזון משתנה.

איל ינון: כמות המטלות שיש לו כנשיא המדינה, כממלא מקום נשיא, כמות המטלות על יושב-ראש הכנסת בתפקידו זה היא מועטה ביותר.

איל ינון: ולכן, אין סיבה אמיתית שהוא לא ימשיך לנהל את ענייני הכנסת.

יריב לוין: אז השאלה אם רק לא כדאי לכתוב: כאמור בסעיף 23א.

יריב לוין: אם אני זוכר, א' מתייחס ל- - -

ארבל אסטרחן: נכון, א' זה בפועל, וזה הזמני.

יריב לוין: זה הבפועל, ואחר כך זה ממלא מקום - כדי שהדבר הזה יהיה ברור לגמרי, כן.

ארבל אסטרחן: בסדר, למרות שזה גם ברור מחוק-היסוד.

ארבל אסטרחן: אז מה שמוצע זה שבכהונתו כנשיא המדינה בפועל, כאמור ב-23א לחוק יסוד: הנשיא לא ינהל יו"ר הכנסת את ישיבות הכנסת, אלא אם כן החליטה ועדת הכנסת אחרת.

ארבל אסטרחן: למשל, אם יש איזה ישיבה מיוחדת שחושבים שרוצים שהוא ישב בראשה.

יריב לוין: כן.

ארבל אסטרחן: "יו"ר הכנסת רשאי למסור מזמן לזמן את ניהול ישיבת הכנסת או כל תפקיד מתפקידיו שנקבעו בתקנון זה, לאחד הסגנים.

ארבל אסטרחן: " זה טיפה שונה ממה שכתוב היום, כי היום כתוב:

ארבל אסטרחן: נעדר יו"ר הכנסת מישיבת הכנסת, ימלא אחד הסגנים.

ארבל אסטרחן: לא צריך את ההיעדרות הזאת.

יריב לוין: לא, לא - בוודאי.

ארבל אסטרחן: או,קיי.

ארבל אסטרחן: ופה זה משהו שהיום מופיע בכוכבית: "לסגן יו"ר הכנסת הממלא את מקומו של יו"ר הכנסת כאמור בסעיף 29 לחוק המשכן, או שיו"ר הכנסת אצל לו מסמכויותיו כאמור ב-30 לחוק האמור...".

ארבל אסטרחן: חוק המשכן מאפשר להעביר סמכויות לסגנים.

ארבל אסטרחן: סעיף 29 אומר:

ארבל אסטרחן: בזמן ישיבות הכנסת בהיעדר יו"ר הכנסת ימלא יו"ר הישיבה את מקום יו"ר הכנסת לעניין חוק זה - בחוק המשכן יש הרי כל מיני סמכויות ליו"ר.

ארבל אסטרחן: סעיף 30 אומר שיו"ר הכנסת רשאי לאצול בכתב לסגן את סמכויותיו לפי כל מיני סעיפים בחוק.

ארבל אסטרחן: אז לסגן כאמור, או המנהל את ישיבת הכנסת, או הממלא אחד מתפקידי יו"ר הכנסת, יהיו כל החובות והסמכויות הנתונות ליו"ר הכנסת באותו מעמד.

איל ינון: בעניין הזה אני רציתי לשאול.

איל ינון: כאשר יושב-ראש הכנסת נמצא ונוכח, הוא לא מנהל בפועל את ישיבת הכנסת, ומתעוררת נניח סוגיה שקשורה בהצבעה שהיתה במליאת הכנסת בשעה שסגן יושב-ראש ניהל את הישיבה.

איל ינון: האם לצורך החלטה בעניין הזה סגן היושב-ראש הוא היושב-ראש, והוא הפוסק האחרון, או שאפשר להביא את זה ליושב-ראש הכנסת?

ארבל אסטרחן: האם זה משהו שמתעורר אחר כך בכלל, בדיעבד, או במקום?

איל ינון: אם מתעורר במקום זה בסדר.

איל ינון: אבל, זה יכול גם להתעורר מייד לאחר הישיבה, ולא תוך כדי התנהלותה.

איל ינון: לפעמים, גם ההחלטה יכולה להתקבל לאחר מכן, ולא תוך כדי הישיבה.

איל ינון: היו דברים מעולם שעלו כל מיני טענות.

ארבל אסטרחן: לי ברור שאם זה מה שמתעורר לאחר מכן יו"ר הכנסת הוא הכתובת.

איל ינון: יו"ר הכנסת הוא הכתובת.

איל ינון: את אומרת שהדגש הוא באותו מעמד.

איל ינון: ממש רק במקום עצמו.

ארבל אסטרחן: זה גם בא להבהיר שאם הוא יושב למעלה, ונגיד היו"ר יושב באולם לא כיו"ר, ועכשיו הוא צריך להכריע משהו, מי שיכריע זה מי שיושב על הדוכן.

איל ינון: לא היו"ר, גם אם הוא יושב באולם, את אומרת.

ארבל אסטרחן: נכון.

ארבל אסטרחן: אבל, אם יש משהו עקרוני שקורה בכנסת אז ברור שילכו ליו"ר הכנסת, ולא לסגן רק כי בדיוק הוא עכשיו מנהל ישיבה.

יריב לוין: אפשר לכתוב במשפט האחרון: יהיו בעת שהוא ממלא את כל החובות והסמכויות.

יריב לוין: בעת שהוא ממלא את התפקידים כאמור, יהיו – משהו כזה אם רוצים להדגיש את זה שזה רק בנקודת הזמן שהוא נושא בזה.

ארבל אסטרחן: אני חושבת שזה ברור: מנהל את ישיבות הכנסת בזמן שהוא מנהל.

יריב לוין: יהיו באותה עת כל החובות והסמכויות, משהו שיהיה כאילו - - -

איל ינון: אולי רק את המילים "באותו מעמד", באמת במקום לשמור אותם לסוף, להעביר אותם טיפה קודם: יהיו באותו מעמד.

יריב לוין: כן, משהו כזה.

ארבל אסטרחן: בסדר.

ארבל אסטרחן: "סייג לחברות בוועדות – יו"ר כנסת לא יהיה חבר בוועדה מוועדת הכנסת, פרט לוועדת הפירושים.

ארבל אסטרחן: " – זה קיים היום בסעיף 7.

ארבל אסטרחן: מוצע סעיף חדש: "סגן יו"ר כנסת לא יהיה יו"ר ועדת הכנסת או ממלא מקומו.

ארבל אסטרחן: " האמת שאחד מהחברים יכול להיות ממלא מקום זמני.

יריב לוין: אבל, יש פה סגנים שהם חברי ועדה - כפל.

ארבל אסטרחן: זה אומר שאי אפשר יהיה למנות אותם לממלאי מקום.

יריב לוין: זה לא בעיה.

ארבל אסטרחן: כי הרעיון הוא שוועדת הכנסת דנה בערעורים על הנשיאות.

יריב לוין: לגבי סעיף (ג) הערה אחת – מה שהיה (ג).

יריב לוין: אני ביקשתי להוריד אותו, אבל הערה אחת שהעיר לי היושב-ראש שאולי אני חושב שבאמת.

יריב לוין: יש בכל אופן החרגה אחת.

יריב לוין: זאת אומרת, בגדול נכון באמת להוריד את זה.

יריב לוין: הוא שאל למה, ואני הסברתי לו למה.

יריב לוין: אבל, אז עלה בדעתי שיכול להיות שבכל זאת יש החרגה אחת והיא ועדת החוץ והביטחון שבה להבדיל מכל חבר כנסת אחר, היושב-ראש יכול וחבר כנסת לא יכול.

יריב לוין: לכן, יכול להיות שבכל זאת יש מקום להשאיר את זה בגלל העניין הזה.

יריב לוין: זאת אומרת, לכתוב שכל אחת מוועדות הכנסת, לרבות ועדת החוץ והביטחון.

ארבל אסטרחן: לא, אם משאירים את זה כמו שזה ברור שזה כולל את חוץ וביטחון.

יריב לוין: כן, נקודה.

יריב לוין: זאת אומרת, להוריד את הסגן ששם זה מיותר.

איל ינון: מה שקרה – המציאות היא כמובן מתקדמת יותר מהתקנון.

איל ינון: כי היום הקונספט בכנסת זה שכל חברי כנסת רשאים להשתתף בכל הדיונים, למעט חוץ וביטחון.

ארבל אסטרחן: לשון התקנון לא - - -

איל ינון: בדיוק, התקנון היום לא קובע כך.

יריב לוין: יש לי אגב שאלה.

יריב לוין: מה דינה של ועדת האתיקה?

יריב לוין: אני מציע שגם אתיקה - - -

ארבל אסטרחן: לא נחשבת ועדה מוועדות הכנסת.

יריב לוין: לא נחשבת.

יריב לוין: והוא רשאי להשתתף בה אם הוא רוצה?

ארבל אסטרחן: לא, הדיונים שלה הם חסויים.

איל ינון: ההרכב שלה הוא הרכב סגור סטטוטורי שבו זה ארבעה אנשים: שניים אופוזיציה, שניים קואליציה.

יריב לוין: לא נחריג.

יריב לוין: אז אולי אנחנו נכתוב שיושב-ראש הכנסת רשאי להשתתף בדיוני כל אחת מוועדות הכנסת, נקודה, כדי שזה יהיה - - -

ארבל אסטרחן: אפשר, ואפשר גם להשאיר את הנוסח כפי שהוא.

יריב לוין: לא, אבל את הנושא של ועדת החוץ והביטחון צריך לעגן.

איל ינון: לא, אם אתה משאיר את זה כך אז זה בסדר.

ארבל אסטרחן: אפשר להשאיר את הכול, ואפשר להשאיר את המשפט הראשון.

יריב לוין: לא, את סגן יושב-ראש הכנסת אין צורך.

איל ינון: נכון, זה מצחיק.

איל ינון: זה כולם רשאים להשתתף בהכול.

איל ינון: את הסיפא אפשר למחוק.

יריב לוין: בזה אין ספק.

יריב לוין: זה בוודאי מיותר.

ארבל אסטרחן: או,קיי, אז יישאר יו"ר הכנסת רשאי להשתתף בדיוני כל אחת מוועדות הכנסת.

איל ינון: כן, אפשר להשאיר רק את הרישא.

ארבל אסטרחן: או,קיי.

ארבל אסטרחן: עד כאן הפרק הראשון סעיפים 1 עד 8 לתקנון שמוצע הנוסח החדש שלהם.

ארבל אסטרחן: מה שמוצע בהמשך הוא באותו הקשר, אבל מוצע לא לכלול אותו בפרק הראשון, אלא אולי בסוף התקנון – עוד לא החלטתי בדיוק באיזה סעיף ולכן לא ציינתי מספר – סעיף חדש שלא קיים היום: "על אלה תפורסם הודעה ברשומות מטעם הכנסת".

ארבל אסטרחן: יש היום כמובן דברים שהכנסת מפרסמת ברשומות, כל מיני חוקים.

ארבל אסטרחן: אנחנו עושים הרבה פרסומים, אבל לא על הדברים האלה.

ארבל אסטרחן: וזה: "בחירה, השעיה או סיום כהונה של יו"ר הכנסת.

ארבל אסטרחן: " –זה משהו שהיום לא מתפרסם בכלל, וצריך לחשוב אם רוצים שיהיה לזה תיעוד ברשומות.

ארבל אסטרחן: וכן, כהונת סגן כיו"ר כנסת בפועל.

ארבל אסטרחן: שוב, לא כממלא מקום, לא בכל מצב שיו"ר כנסת נוסע לחו"ל, אלא רק שיש הפסקת כהונה.

יריב לוין: אני אומר לך מה השאלה שלי בעניין הזה.

יריב לוין: ראשית, האם לא יותר נכון לשלב את הדברים האלה בתוך הסעיפים הרלוונטיים כאן?

יריב לוין: כי הרי זה לא הפרסומים היחידים ברשומות.

ארבל אסטרחן: נכון, אחר כך זה סעיף שאולי יגדל.

איל ינון: ארבל רוצה ליצור סעיף שיהיה בו - - -

יריב לוין: אין בעיה.

יריב לוין: אבל, אז למה שלא נכתוב מלכתחילה את כל מה שכבר יש היום, כי אחרת זה נראה - - -

ארבל אסטרחן: היום בתקנון יש רק עוד מקום אחד האמת שזה שינויים בהרכב הסיעתי של הכנסת, בפרק של ההתפלגויות בתקנון.

יריב לוין: לא, אז צריך לדעתי אם כך לעשות כך - לכתוב בנוסף לקבוע בכל חיקוק, או במשהו כזה, כי זה לא רק על אלה.

ארבל אסטרחן: בתקנון?

יריב לוין: עזבי רגע את התקנון.

יריב לוין: מעבר לתקנון, הרי הכנסת - - -

ארבל אסטרחן: בסדר, יש חוקים.

ארבל אסטרחן: חוק הבחירות אומר שכל פעם שיש - - - .

ארבל אסטרחן: אבל, אני לא צריכה להגיד בתקנון, זה קיים בחוק.

יריב לוין: כן, אבל אני אומר אם את עושה סעיף כזה בזה, זה יוצא כאילו זהו, זה מה שמפרסמים ברשומות.

ארבל אסטרחן: יש כמה חוקים שמחייבים את הכנסת לפרסם דברים.

יריב לוין: אז הייתי כותב אולי באמת בנוסף ל-.

יריב לוין: כי אם אנחנו רוצים לעשות סעיף שמרכז את כל מה שנדרש פרסום ברשומות על פי התקנון - - -

ארבל אסטרחן: על פי התקנון, לא על פי חוק.

יריב לוין: או,קיי, אבל השאלה היא אם אנחנו לא צריכים לכתוב בנוסף על - - -

איל ינון: אולי אפשר לדחות את זה להמשך, לראות כמה בכלל הסעיף הזה שוקל.

איל ינון: אם הוא שוקל רק המשקל הנוכחי אז נשלב אותו בפרק הזה.

איל ינון: אם הוא שוקל באופן משמעותי יותר, אז באמת לשקול - - -

ארבל אסטרחן: כרגע הדבר היחידי שיש בתקנון נוסף זה - - -

יריב לוין: אז אני אגיד לכם מה אני מציע.

יריב לוין: בואו בשלב הזה נעגן אותו בתוך הפרק הקיים כי הרי אנחנו רוצים את הפרסום.

יריב לוין: זאת אומרת, בצד המהותי את הפרסום אנחנו רוצים.

יריב לוין: אחר כך אם נראה שמצטברים לנו כאלה, נעשה תיקון.

יריב לוין: ניקח את כולם, ונמחק את זה בכל המקומות, ונחבר אותם.

ארבל אסטרחן: בסדר.

ארבל אסטרחן: אז זה יהיה כרגע סעיף 8.

ארבל אסטרחן: אז אנחנו מחליפים מ-1 עד 8, ב-1 עד - - -.

יריב לוין: טוב, מה שאני מציע זה שבאמת יועבר איזשהו נוסח מתוקן.

יריב לוין: צריך לברר מול היושב-ראש כמה דברים.

יריב לוין: ברשותך, אם תוכל לעשות את הבדיקות האלה.

איל ינון: כן, כן.

יריב לוין: המטרה תהיה לגבש איזשהו נוסח סופי ליום ראשון, או לכל המאוחר ליום שני, ואז נביא אותו להצבעה ככל הניתן בשבוע הבא, ונקווה שהוא לא יאושר פה אחד.

יריב לוין: תודה, הישיבה נעולה.